title: 2011/290/ES: 2011 m. gegužės 13 d. Tarybos sprendimas dėl Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Ukrainos partnerystę, protokolo dėl Europos Sąjungos ir Ukrainos pagrindų susitarimo, kuriuo nustatomi Ukrainos dalyvavimo Sąjungos programose bendrieji principai, sudarymo

text:
20.5.2011

               LT

               Europos Sąjungos oficialusis leidinys

               L 133/1

         TARYBOS SPRENDIMAS
   2011 m. gegužės 13 d.
   dėl Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Ukrainos partnerystę, protokolo dėl Europos Sąjungos ir Ukrainos pagrindų susitarimo, kuriuo nustatomi Ukrainos dalyvavimo Sąjungos programose bendrieji principai, sudarymo
   (2011/290/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 114, 168, 169, 172 straipsnius, 173 straipsnio 3 dalį, 188 ir 192 straipsnius kartu su 218 straipsnio 6 dalies a punktu bei 218 straipsnio 8 dalies pirma pastraipa,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Ukrainos partnerystę (2), protokolas dėl Europos Sąjungos ir Ukrainos pagrindų susitarimo, kuriuo nustatomi Ukrainos dalyvavimo Sąjungos programose bendrieji principai (toliau – Protokolas), buvo pasirašytas Sąjungos vardu 2010 m. lapkričio 22 d.

               (2)

               2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir ją perėmė.

               (3)

               Protokolas turėtų būti sudarytas,

         PRIĖMĖ ŠĮ SPRENDIMĄ:
   1 straipsnis
   Europos Sąjungos vardu patvirtinamas Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Ukrainos partnerystę, protokolas dėl Europos Sąjungos ir Ukrainos pagrindų susitarimo, kuriuo nustatomi Ukrainos dalyvavimo Sąjungos programose bendrieji principai (3) (toliau – Protokolas).
   2 straipsnis
   Tarybos pirmininkas Sąjungos vardu pateikia Protokolo 10 straipsnyje numatytą pranešimą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. gegužės 13 d.

            Tarybos vardu

            Pirmininkas

         MARTONYI J.

      (1)  2011 m. balandžio 6 d. sutikimas.

      (2)  OL L 49, 1998 2 19, p. 3.

      (3)  OL L 18, 2011 1 21, p. 3.


title: 2011/397/ES: 2011 m. birželio 21 d. Europos centrinio banko sprendimas dėl eurų banknotų gamybai taikomų aplinkos apsaugos bei sveikatos ir saugumo akreditacijos procedūrų (ECB/2011/8)

text:
5.7.2011

               LT

               Europos Sąjungos oficialusis leidinys

               L 176/52

         EUROPOS CENTRINIO BANKO SPRENDIMAS
   2011 m. birželio 21 d.
   dėl eurų banknotų gamybai taikomų aplinkos apsaugos bei sveikatos ir saugumo akreditacijos procedūrų
   (ECB/2011/8)
   (2011/397/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 128 straipsnio 1 dalį,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 16 straipsnį,
   kadangi:

               (1)

               Sutarties 128 straipsnio 1 dalyje bei Europos centrinių bankų sistemos ir Europos Centrinio Banko statuto (toliau – ECBS statutas) 16 straipsnyje numatyta, kad Europos Centrinis Bankas (ECB) turi išimtinę teisę duoti leidimą Sąjungoje išleisti eurų banknotus. Ši teisė apima įgaliojimus imtis priemonių eurų banknotų, kaip mokėjimo priemonių, vientisumui apsaugoti.

               (2)

               Sąjungos aplinkos apsaugos politika grindžiama aplinkos apsaugos integravimo principu, nustatytu Sutarties 11 straipsnyje, pagal kurį, nustatant ir įgyvendinant Sąjungos politikos ir veiklos kryptis, ypač siekiant skatinti tvarią plėtrą, turi būti atsižvelgiama į aplinkos apsaugos reikalavimus. Laikydamasi šio principo, Eurosistema skatina gerą aplinkosaugos vadybą, pagrįstą standartų serija ISO 14000.

               (3)

               Pagal Sutarties 9 straipsnį, nustatydama ir įgyvendindama savo politikos kryptis ir veiksmus, Sąjunga atsižvelgia į reikalavimus, susijusius su, inter alia, žmonių sveikatos apsauga. Turint omenyje šį principą, Eurosistemai itin svarbu vengti bet kokios rizikos visuomenės ir darbuotojų, dalyvaujančių eurų banknotų arba eurų banknotų žaliavų gamyboje, sveikatai ir saugumui, ir ją mažinti. Eurosistema remia gerą sveikatos ir saugumo vadybą, atsižvelgdama į Europos saugos ir sveikatos darbe agentūros politiką (1) ir standartų seriją OHSAS 18000.

               (4)

               Dėl šių priežasčių reikia nustatyti aplinkos apsaugos bei sveikatos ir saugumo akreditacijos procedūras, jog būtų užtikrinta, kad tik tie gamintojai, kurie atitinka būtinus aplinkos apsaugos, sveikatos ir saugumo reikalavimus, būtų akredituoti vykdyti eurų banknotų gamybos veiklą.

               (5)

               Kad ECB galėtų kuo glaudžiau stebėti, kaip akredituoti eurų banknotų ir eurų banknotų žaliavų gamintojai laikosi aplinkos apsaugos, sveikatos ir saugumo reikalavimų, ECB reikia iš tų gamintojų reguliariai rinkti duomenis apie jų vykdomos eurų banknotų ir eurų banknotų žaliavų gamybos poveikį aplinkai, sveikatai ir saugumui,

         PRIĖMĖ ŠĮ SPRENDIMĄ:
   I SKIRSNIS

      BENDROSIOS NUOSTATOS

   1 straipsnis
   Apibrėžtys
   Šiame sprendime vartojamos šios apibrėžtys:
   a)   NCB– valstybės narės, kurios valiuta yra euro, nacionalinis centrinis bankas;
   b)   eurų banknotų žaliavos– popierius, dažai, folija ir siūleliai, naudojami eurų banknotams gaminti;
   c)   gamybos vieta– bet kokios patalpos, kurias gamintojas naudoja arba planuoja naudoti eurų banknotų arba eurų banknotų žaliavų gamybai;
   d)   gamintojas– bet kuris subjektas, kuris dalyvauja arba siekia dalyvauti eurų banknotų gamybos veikloje;
   e)   aplinkos apsaugos akreditacija– gamintojui ECB suteiktas statusas, kurio taikymo apimtis nustatyta 3 straipsnyje, patvirtinantis, jog jo eurų banknotų gamybos veikla atitinka II skirsnyje nustatytus reikalavimus;
   f)   sveikatos ir saugumo akreditacija– gamintojui ECB suteiktas statusas, kurio taikymo apimtis nustatyta 4 straipsnyje, patvirtinantis, jog jo eurų banknotų gamybos veikla atitinka III skirsnyje nustatytus reikalavimus;
   g)   akredituotas gamintojas– gamintojas, kuriam suteikta aplinkos apsaugos akreditacija bei sveikatos ir saugumo akreditacija;
   h)   atestuojanti institucija– nepriklausoma atestuojanti institucija, kuri vertina gamintojų aplinkos apsaugos arba sveikatos ir saugumo vadybos sistemas ir yra įgaliota patvirtinti, kad gamintojas atitinka ISO 14000 arba OHSAS 18000 standartų serijos reikalavimus;
   i)   eurų banknotų gamybos veikla– eurų banknotų arba bet kurios eurų banknotų žaliavos gamyba;
   j)   ECB darbo diena– bet kuri diena nuo pirmadienio iki penktadienio, išskyrus ECB valstybines šventes;
   k)   spausdinimo formų gamyba– eurų banknotams gaminti naudojamų spausdinimo formų, skirtų spausdinti ofsetiniu būdu arba giliaspaudės technologija (intaglio), gamyba;
   l)   individuali produkcija– iš keleto partijų sudaryta produkcija, pagaminta iš tų pačių tiekėjų tų pačių žaliavų tokiu būdu, kad žaliavų kompozicija išlieka homogeniška ir neįtraukiamos naujos medžiagos arba tos pačios medžiagos, viršijančios ECB atskirai nurodytas koncentracijos ribas.
   2 straipsnis
   Bendrieji principai
   1.   Gamintojas gali vykdyti eurų banknotų gamybos veiklą tik jei šiai veiklai ECB jam suteikia aplinkos apsaugos akreditaciją bei sveikatos ir saugumo akreditaciją.
   2.   ECB reikalavimai aplinkos apsaugos bei sveikatos ir saugumo akreditacijai yra būtinieji reikalavimai. Gamintojai gali priimti ir įgyvendinti griežtesnius aplinkos apsaugos ir (arba) sveikatos ir saugumo standartus, bet ECB vertina tik ar gamintojas atitinka šiame sprendime nustatytus reikalavimus.
   3.   Vykdomoji valdyba, atsižvelgdama į Banknotų komiteto nuomonę, yra kompetentinga priimti visus sprendimus, susijusius su gamintojo aplinkos apsaugos bei sveikatos ir saugumo akreditacija. Apie juos ji informuoja Valdančiąją tarybą.
   4.   Akredituotas gamintojas gali vykdyti eurų banknotų gamybos veiklą tik tose gamybos vietose, kurioms jam buvo suteikta: a) aplinkos apsaugos akreditacija; ir b) sveikatos ir saugumo akreditacija, neatsižvelgiant į jokią kitą akreditaciją, suteiktą pagal kitą ECB teisės aktą.
   5.   Gamintojas padengia bet kokias sąnaudas ir susijusias išlaidas, kurias jis patiria dėl šio sprendimo taikymo.
   6.   ECB atskirai nustato reikalavimų, kurių gamintojai turi laikytis, kad gautų aplinkos apsaugos bei sveikatos ir saugumo akreditaciją, techninį aprašą.
   3 straipsnis
   Aplinkos apsaugos akreditacija
   1.   Aplinkos vadybos sistemų ISO 14000 standartų serija pagrįsta akreditacija suteikiama pagal II skirsnyje nustatytą procedūrą. Gamintojas gali vykdyti eurų banknotų gamybos veiklą tik tada, jei tai veiklai ECB jam suteikia aplinkos apsaugos akreditaciją.
   2.   Aplinkos apsaugos akreditacija eurų banknotų gamybos veiklai gamintojui gali būti suteikta, jei jis tenkina visas šias sąlygas:

               a)

               konkrečioje gamybos vietoje konkrečiai eurų banknotų gamybos veiklai jis atitinka standartą ISO 14001 ir atestuojanti institucija išdavė tai patvirtinantį sertifikatą;

               b)

               jei tai spaustuvė – jos gamybos vieta yra valstybėje narėje;

               c)

               jei tai ne spaustuvė – gamintojo gamybos vieta yra valstybėje narėje arba Europos laisvosios prekybos asociacijos valstybėje narėje.

         3.   Vykdomoji valdyba, atsižvelgdama į Banknotų komiteto nuomonę, atskirais atvejais gali nustatyti 2 dalies b ir c punktuose numatyto reikalavimo dėl vietos išimtis. Apie tokį sprendimą tuoj pat pranešama Valdančiajai tarybai. Vykdomoji valdyba laikosi Valdančiosios tarybos sprendimo šiuo klausimu.
   4.   Aplinkos apsaugos akreditacija suteikiama gamintojui trejiems metams, atsižvelgiant į pagal 13 arba 14 straipsnius priimtą sprendimą.
   5.   Aplinkos apsaugos akreditaciją turintis gamintojas, norėdamas perkelti į kitą gamybos vietą arba perleisti bet kokiai kitai trečiajai šaliai, įskaitant gamintojo dukterines bendroves ir asocijuotas bendroves, eurų banknotų arba eurų banknotų žaliavų gamybą, turi gauti išankstinį rašytinį ECB sutikimą.
   4 straipsnis
   Sveikatos ir saugumo akreditacija
   1.   Sveikatos ir saugumo vadybos sistemų OHSAS 18001 standartu pagrįsta akreditacija suteikiama pagal III skirsnyje nustatytą procedūrą. Gamintojas gali vykdyti eurų banknotų gamybos veiklą tik tada, jei tai veiklai ECB jam suteikia sveikatos ir saugumo akreditaciją.
   2.   Sveikatos ir saugumo akreditacija eurų banknotų gamybos veiklai gamintojui gali būti suteikta, jei jis tenkina visas šias sąlygas:

               a)

               konkrečioje gamybos vietoje konkrečiai eurų banknotų gamybos veiklai jis atitinka standartą OHSAS 18001 ir atestuojanti institucija išdavė tai patvirtinantį sertifikatą;

               b)

               jei tai spaustuvė – jos gamybos vieta yra valstybėje narėje;

               c)

               jei tai ne spaustuvė – gamintojo gamybos vieta yra valstybėje narėje arba Europos laisvosios prekybos asociacijos valstybėje narėje.

         3.   Vykdomoji valdyba, atsižvelgdama į Banknotų komiteto nuomonę, atskirais atvejais gali nustatyti 2 dalies b ir c punktuose numatyto reikalavimo dėl vietos išimtis. Apie tokį sprendimą tuoj pat pranešama Valdančiajai tarybai. Vykdomoji valdyba laikosi Valdančiosios tarybos sprendimo šiuo klausimu.
   4.   Sveikatos ir saugumo akreditacija suteikiama gamintojui trejiems metams, atsižvelgiant į pagal 13 arba 14 straipsnius priimtą sprendimą.
   5.   Sveikatos ir saugumo akreditaciją turintis gamintojas, norėdamas perkelti į kitą gamybos vietą arba perleisti bet kokiai kitai trečiajai šaliai, įskaitant gamintojo dukterines bendroves ir asocijuotas bendroves, eurų banknotų arba eurų banknotų žaliavų gamybą, turi gauti išankstinį rašytinį ECB sutikimą.
   II SKIRSNIS

      APLINKOS APSAUGOS AKREDITACIJOS PROCEDŪRA

   5 straipsnis
   Inicijavimo prašymas
   1.   Gamintojas, kuris nori vykdyti eurų banknotų gamybos veiklą, pateikia ECB rašytinį prašymą inicijuoti aplinkos apsaugos akreditacijos procedūrą. Inicijavimo prašyme pateikiama visa ši informacija:

               a)

               apibūdinama gamybos vieta ir jos buvimo vieta;

               b)

               ISO 14001 sertifikato konkrečiai vietai kopija;

               c)

               atestuojančios institucijos pateiktos paskutinės metinės audito ataskaitos santrauka anglų kalba;

               d)

               metinė ataskaita, apibūdinanti vidaus aplinkos apsaugos vadybos sistemą pagal ECB nurodytą pavyzdį anglų kalba.

         2.   ECB patikrina, ar gamintojas pateikė visus inicijavimo prašymo dokumentus. Apie šio vertinimo rezultatus jis informuoja gamintoją per 30 ECB darbo dienų nuo inicijavimo prašymo gavimo dienos. ECB gali vieną kartą pratęsti šį terminą, apie tai raštu pranešdamas gamintojui. Atlikdamas šį vertinimą, ECB gali pareikalauti iš gamintojo papildomos informacijos dėl 1 dalyje išvardytų reikalavimų. Jei ECB pareikalauja papildomos informacijos, jis informuoja gamintoją apie vertinimo rezultatus per 20 ECB darbo dienų nuo papildomos informacijos gavimo dienos.
   3.   ECB atmeta inicijavimo prašymą ir per 2 dalyje nurodytus terminus raštu informuoja gamintoją apie savo sprendimą bei jo priežastis esant bent vienai iš šių aplinkybių:

               a)

               gamintojas nepateikia 1 dalyje nurodytos reikalaujamos informacijos;

               b)

               per su ECB sutartą protingą terminą gamintojas nepateikia bet kokios papildomos informacijos, kurios ECB pareikalavo pagal 2 dalį;

               c)

               gamintojo aplinkos apsaugos akreditacija buvo panaikinta ir panaikinimo sprendime nurodytas laikotarpis, per kurį draudžiama pateikti pakartotinį prašymą, dar nepraėjęs;

               d)

               gamybos vietos buvimo vieta neatitinka 3 straipsnio 2 dalies b arba c punktuose nustatytų reikalavimų.

         6 straipsnis
   Aplinkos apsaugos akreditacija
   1.   Jei pagal 5 straipsnio 2 dalį ECB inicijavimo prašymą įvertina teigiamai, gamintojui suteikiama aplinkos apsaugos akreditacija.
   2.   ECB sprendime gamintojui suteikti aplinkos apsaugos akreditaciją aiškiai nurodoma:

               a)

               gamintojo pavadinimas;

               b)

               gamybos vieta, kuriai suteikta aplinkos apsaugos akreditacija, ir jos tikslus adresas;

               c)

               aplinkos apsaugos akreditacijos galiojimo terminas;

               d)

               visos ypatingos sąlygos dėl b ir c punktų.

         3.   Aplinkos apsaugos akreditacija gamintojui suteikiama trejų metų laikotarpiui; ji gali būti atnaujinama. Jei aplinkos apsaugos akreditaciją turintis gamintojas dar kartą pateikia prašymą aplinkos apsaugos akreditacijai gauti dar nepasibaigus tokios akreditacijos galiojimui, jo aplinkos apsaugos akreditacija galioja iki ECB priima sprendimą pagal 1 dalį.
   4.   Jei ECB atmeta prašymą dėl aplinkos apsaugos akreditacijos, gamintojas gali inicijuoti 15 straipsnyje nustatytą persvarstymo procedūrą.
   III SKIRSNIS

      SVEIKATOS IR SAUGUMO AKREDITACIJOS PROCEDŪRA

   7 straipsnis
   Inicijavimo prašymas
   1.   Gamintojas, kuris nori vykdyti eurų banknotų gamybos veiklą, pateikia ECB rašytinį prašymą inicijuoti sveikatos ir saugumo akreditacijos procedūrą. Šiame inicijavimo prašyme pateikiama visa ši informacija:

               a)

               apibūdinama gamybos vieta ir jos buvimo vieta;

               b)

               OHSAS 18001 sertifikato konkrečiai vietai kopija;

               c)

               atestuojančios institucijos pateiktos paskutinės metinės audito ataskaitos santrauka anglų kalba;

               d)

               metinė ataskaita, apibūdinanti vidaus sveikatos ir saugumo vadybos sistemą pagal ECB nurodytą pavyzdį anglų kalba.

         2.   ECB patikrina, ar gamintojas pateikė visus inicijavimo prašymo dokumentus. Apie šio vertinimo rezultatus jis informuoja gamintoją per 30 ECB darbo dienų nuo inicijavimo prašymo gavimo dienos. ECB gali vieną kartą pratęsti šį terminą, apie tai raštu pranešdamas gamintojui. Atlikdamas šį vertinimą, ECB gali pareikalauti iš gamintojo papildomos informacijos dėl 1 dalyje išvardytų reikalavimų. Jei ECB pareikalauja papildomos informacijos, jis informuoja gamintoją apie vertinimo rezultatus per 20 ECB darbo dienų nuo papildomos informacijos gavimo dienos.
   3.   ECB atmeta inicijavimo prašymą ir per 2 dalyje nurodytus terminus raštu informuoja gamintoją apie savo sprendimą bei jo priežastis esant bent vienai iš šių aplinkybių:

               a)

               gamintojas nepateikia 1 dalyje nurodytos reikalaujamos informacijos;

               b)

               per su ECB sutartą protingą terminą gamintojas nepateikia bet kokios papildomos informacijos, kurios ECB pareikalavo pagal 2 dalį;

               c)

               gamintojo sveikatos ir saugumo akreditacija buvo panaikinta ir panaikinimo sprendime nurodytas laikotarpis, per kurį draudžiama pateikti pakartotinį prašymą, dar nepraėjęs;

               d)

               gamybos vietos buvimo vieta neatitinka 4 straipsnio 2 dalies b arba c punktuose nustatytų reikalavimų.

         8 straipsnis
   Sveikatos ir saugumo akreditacija
   1.   Jei pagal 7 straipsnio 2 dalį ECB inicijavimo prašymą įvertina teigiamai, gamintojui suteikiama sveikatos ir saugumo akreditacija.
   2.   ECB sprendime gamintojui suteikti sveikatos ir saugumo akreditaciją aiškiai nurodoma:

               a)

               gamintojo pavadinimas;

               b)

               gamybos vieta, kuriai suteikta sveikatos ir saugumo akreditacija, ir jos tikslus adresas;

               c)

               sveikatos ir saugumo akreditacijos galiojimo terminas;

               d)

               visos ypatingos sąlygos dėl b ir c punktų.

         3.   Sveikatos ir saugumo akreditacija gamintojui suteikiama trejų metų laikotarpiui; ji gali būti atnaujinama. Jei sveikatos ir saugumo akreditaciją turintis gamintojas dar kartą pateikia prašymą sveikatos ir saugumo akreditacijai gauti dar nepasibaigus tokios akreditacijos galiojimui, jo sveikatos ir saugumo akreditacija galioja iki ECB priima sprendimą pagal 1 dalį.
   4.   Jei ECB atmeta prašymą dėl sveikatos ir saugumo akreditacijos, gamintojas gali inicijuoti 15 straipsnyje nustatytą persvarstymo procedūrą.
   IV SKIRSNIS

      TĘSTINĖS PAREIGOS

   9 straipsnis
   Tęstinės akredituotų gamintojų pareigos
   1.   Akredituotas gamintojas raštu nedelsdamas informuoja ECB apie bet kurią iš šių aplinkybių:

               a)

               pradėtą gamintojo likvidavimo arba restruktūrizavimo ar bet kokią analogišką procedūrą;

               b)

               likvidatoriaus, perėmėjo, administratoriaus arba panašaus pareigūno paskyrimą gamintojui;

               c)

               bet kokį ketinimą subrangos ar kitu būdu įtraukti trečiąsias šalis į eurų banknotų gamybos veiklą, kuriai gamintojas turi aplinkos apsaugos bei sveikatos ir saugumo akreditaciją;

               d)

               bet kokius pakeitimus, padarytus po to, kai buvo suteikta aplinkos apsaugos bei sveikatos ir saugumo akreditacija, kurie daro ar gali daryti įtaką aplinkos apsaugos bei sveikatos ir saugumo akreditacijos reikalavimų vykdymui;

               e)

               bet kokius akredituoto gamintojo kontrolės pokyčius dėl jo nuosavybės struktūros pasikeitimų arba dėl bet kokių kitų priežasčių.

         2.   Akredituotas gamintojas atitinkamos gamybos vietos atžvilgiu ECB pateikia šią informaciją:

               a)

               kiekvieną kartą, kai atnaujinamas 3 straipsnio 2 dalies a punkte ir 4 straipsnio 2 dalies a punkte nurodytas sertifikatas – aplinkos apsaugos bei sveikatos ir saugumo vadybos sistemų sertifikatų kopijas;

               b)

               už kiekvienus kalendorinius metus ir per keturis mėnesius nuo metų pabaigos, atitinkamų atestuojančių institucijų vėliausių aplinkos apsaugos bei sveikatos ir saugumo išorės audito ataskaitų santraukas, išverstas į anglų kalbą;

               c)

               už kiekvienus kalendorinius metus ir per keturis mėnesius nuo metų pabaigos, metines ataskaitas pagal 5 straipsnio 1 dalies d punkte ir 7 straipsnio 1 dalies d punkte nurodytus pavyzdžius apie aplinkos apsaugos bei sveikatos ir saugumo vadybos sistemų veiklą anglų kalba;

               d)

               už kiekvienus kalendorinius metus ir per keturis mėnesius nuo metų pabaigos, bendrą informaciją ir aplinkosauginius duomenis apie metinį eurų banknotų gamybos veiklos nulemtą suvartojimą ir emisijas, kaip nurodyta ECB pateiktame ECB aplinkos apsaugos klausimyne.

         3.   Jei akredituotas gamintojas yra spaustuvė, ji taip pat:

               a)

               atlieka 10 straipsnio 1 dalyje nurodytame sąraše išvardytų cheminių medžiagų analizę, kurią vykdo 10 straipsnio 2 dalyje nurodytame sąraše išvardytos laboratorijos. Ši analizė atliekama su baigtais eurų banknotais, laikantis standartinių taikymo procedūrų, atskirai nustatytų bent kartą kiekvienai individualiai produkcijai ir, papildomai, kai akredituotas gamintojas laiko reikalinga stebėti cheminių medžiagų atitiktį leidžiamoms normoms. Apie kiekvieno atskiro pavyzdžio analizę akredituotas gamintojas pateikia ataskaitą ECB pagal ECB pateiktą analizės ataskaitos pavyzdį;

               b)

               už kiekvienus kalendorinius metus ir per keturis mėnesius nuo metų pabaigos pateikia ataskaitą apie laboratorijų, kurios atliko a punkte nurodytą analizę, veiklą pagal ECB pateiktą veiklos ataskaitos pavyzdį;

               c)

               su eurų banknotų žaliavų tiekėjais sudaro tiekimo sutartis, kuriose eurų banknotų žaliavų tiekėjams nustatoma pareiga užtikrinti, kad pagal 3 dalies a punktą analizuojant baigtus eurų banknotus, jų pagamintose eurų banknotų žaliavose bet kokios cheminės medžiagos neviršija 10 straipsnio 1 dalyje nurodytų leistinų normų. Kad šis reikalavimas būtų patenkintas, eurų banknotų žaliavų tiekėjams akredituotas gamintojas pateikia visus reikalingus dokumentus. Eurų banknotų žaliavų tiekėjai gali naudoti 10 straipsnio 2 dalyje nurodytame sąraše išvardytas laboratorijas savo analizės poreikiams;

               d)

               užtikrina, kad visos spausdinimo formas gaminančios įmonės, kurių paslaugas ji perka, jų atitinkamų gamybos vietų atžvilgiu turi galiojančius ISO 14001 ir OHSAS 18001 sertifikatus.

         4.   2 straipsnio 6 dalyje nurodytą techninę informaciją, susijusią su aplinkos apsaugos bei sveikatos ir saugumo reikalavimais, akredituotas gamintojas laiko konfidencialia.
   10 straipsnis
   Tęstinės ECB pareigos
   1.   ECB sudaro cheminių medžiagų, kurios turi būti analizuojamos, sąrašą ir jų leistinas normas. Nepažeidžiant 19 straipsnio, jei šios leistinos normos viršytos, įskaitant 9 straipsnio 3 dalies c punkte numatytus atvejus, tai neturi įtakos gamintojo sveikatos ir saugumo akreditacijai.
   2.   ECB tvarko laboratorijų, naudojamų analizuoti 1 dalyje nurodytame sąraše išvardytas chemines medžiagas ir jų koncentraciją, sąrašą. Taikytini analizės metodai nustatomi atskirai.
   3.   ECB informuoja akredituotus gamintojus apie visus 1 ir 2 dalyse nurodytų sąrašų pakeitimus.
   V SKIRSNIS

      NEATITIKTIES PASEKMĖS

   11 straipsnis
   Neatitiktis
   Jei akredituotas gamintojas neįvykdo kurios nors iš 9 straipsnyje nustatytų pareigų arba pagal 9 straipsnio 2 dalies b, c ir d punktus ir 9 straipsnio 3 dalies a ir b punktus ECB pateikta informacija yra neišsami, laikoma, kad gamintojas neatitinka aplinkos apsaugos arba sveikatos ir saugumo akreditacijos reikalavimų.
   12 straipsnis
   Rašytinė pastaba
   1.   11 straipsnyje nurodyto tipo neatitikties atveju ECB pateikia akredituotam gamintojui rašytinę pastabą, nustatydamas terminą, per kurį šis gamintojas turi ištaisyti neatitiktį.
   2.   Rašytinėje pastaboje nurodoma, kad: a) jei per 1 dalyje nurodytą terminą neatitiktis neištaisoma; arba b) jei per 1 dalyje nurodytą terminą nustatomas antras neatitikties atvejis, ECB priims sprendimą pagal 13 straipsnį.
   13 straipsnis
   Aplinkos apsaugos arba sveikatos ir saugumo akreditacijos sustabdymas naujų užsakymų atžvilgiu
   1.   Jei per 12 straipsnio 1 dalyje nurodytą terminą neatitiktis neištaisoma arba nustatomas antras neatitikties atvejis, tačiau akredituotas gamintojas pagrįstai teigia, kad galės ištaisyti neatitikimą, ECB priima sprendimą, kuriuo:

               a)

               pasikonsultavus su akredituotu gamintoju, nustatomas terminas, per kurį akredituotas gamintojas turi ištaisyti neatitikimą;

               b)

               sustabdoma akredituoto gamintojo akreditacija ir jis negali priimti naujų užsakymų atitinkamai eurų banknotų gamybos veiklai, įskaitant dalyvavimą konkursų procedūrose, susijusiose su atitinkama eurų banknotų gamybos veikla, iki kol pasibaigia a punkte nurodytas terminas arba, jei neatitikimas ištaisomas per šį terminą – iki jo ištaisymo.

         2.   Tačiau jei akredituotas gamintojas nepateikia pagrįstų argumentų, kad jis galės ištaisyti 1 dalyje nurodytą neatitikimą, ECB priima sprendimą pagal 14 straipsnį.
   14 straipsnis
   Aplinkos apsaugos arba sveikatos ir saugumo akreditacijos panaikinimas
   1.   ECB panaikina akredituoto gamintojo aplinkos apsaugos arba sveikatos ir saugumo akreditaciją: a) jei akredituotas gamintojas negali ištaisyti savo neatitikties per 13 straipsnio 1 dalies a punkte nurodytą terminą; arba b) vadovaudamasis 13 straipsnio 2 dalimi.
   2.   Savo panaikinimo sprendime ECB nurodo datą, nuo kurios akredituotas gamintojas gali dar kartą kreiptis dėl akreditacijos suteikimo.
   15 straipsnis
   Persvarstymo procedūra
   1.   Jei ECB priima bet kurį iš šių sprendimų:

               a)

               atmesti prašymą inicijuoti aplinkos apsaugos arba sveikatos ir saugumo akreditacijos procedūrą;

               b)

               atsisakyti suteikti aplinkos apsaugos arba sveikatos ir saugumo akreditaciją;

               c)

               sprendimą pagal 12–14 straipsnius;

         gamintojas arba akredituotas gamintojas gali per 30 ECB darbo dienų nuo pranešimo apie tokį sprendimą pateikti Valdančiajai tarybai rašytinį prašymą persvarstyti sprendimą. Gamintojas arba akredituotas gamintojas nurodo tokio prašymo priežastis ir prideda visą pagrindžiančią informaciją.
   2.   Jei gamintojas arba akredituotas gamintojas aiškiai to prašo ir nurodo priežastis, Valdančioji taryba gali sustabdyti persvarstomo sprendimo taikymą.
   3.   Valdančioji taryba persvarsto sprendimą ir raštu praneša gamintojui arba akredituotam gamintojui apie savo pagrįstą sprendimą per du mėnesius nuo prašymo gavimo.
   4.   1–3 dalių taikymas nepažeidžia jokių teisių pagal Sutarties 263 ir 265 straipsnius.
   VI SKIRSNIS

      APLINKOS APSAUGOS REIKALAVIMŲ LAIKYMASIS

   16 straipsnis
   Informacija apie tai, kaip akredituotas gamintojas laikosi aplinkos apsaugos reikalavimų
   Kad galėtų tiksliau įvertinti, kaip akredituotas gamintojas laikosi aplinkos apsaugos reikalavimų, ECB gali reikalauti, kad akredituoti gamintojai pateiktų tam tikrą informaciją arba paaiškinimą dėl duomenų, pateiktų 9 straipsnio 2 dalies d punkte nurodytame ECB aplinkos apsaugos klausimyne. Prireikus ECB gali pareikalauti susitikimo su akredituotu gamintoju ECB patalpose. Akredituotam gamintojui sutikus ir laikantis visų galiojančių akredituotam gamintojui taikomų saugumo reikalavimų, ECB taip pat gali nuspręsti atlikti apžiūrą vietoje. Akredituotas gamintojas taip pat gali pakviesti ECB atlikti apžiūrą vietoje, kad išaiškintų ECB aplinkos apsaugos klausimyne pateiktus duomenis.
   VII SKIRSNIS

      BAIGIAMOSIOS NUOSTATOS

   17 straipsnis
   ECB akreditacijos registras
   1.   ECB laiko aplinkos apsaugos bei sveikatos ir saugumo akreditacijų registrą, kuriame:

               a)

               išvardijami gamintojai, kuriems suteikta aplinkos apsaugos bei sveikatos ir saugumo akreditacija, ir atitinkamos gamybos vietos;

               b)

               kiekvienos gamybos vietos atžvilgiu nurodoma eurų banknotų gamybos veikla, kuriai suteikta aplinkos apsaugos bei sveikatos ir saugumo akreditacija;

               c)

               įrašomas visų aplinkos apsaugos bei sveikatos ir saugumo akreditacijų galiojimo terminas.

         2.   Jei ECB priima sprendimą pagal 13 straipsnį, jis įrašo sustabdymo terminą.
   3.   Jei ECB priima sprendimą pagal 14 straipsnį, jis pašalina iš registro gamintojo pavadinimą.
   4.   Registre esantį akredituotų gamintojų sąrašą ir visus jo atnaujinimus ECB padaro prieinamus NCB ir akredituotiems gamintojams.
   18 straipsnis
   Metinė ataskaita
   1.   ECB, remdamasis akredituotų gamintojų pateikta informacija, parengia metinę ataskaitą apie eurų banknotų gamybos veiklos poveikį aplinkos apsaugai bei sveikatai ir saugumui.
   2.   ECB atskleidžia visuomenei informaciją apie bendrą eurų banknotų gamybos veiklos poveikį aplinkos apsaugai bei sveikatai ir saugumui vadovaudamasis 2006 m. rugsėjo 6 d. Europos Parlamento ir Tarybos reglamentu (EB) Nr. 1367/2006 dėl Orhuso konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais nuostatų taikymo Bendrijos institucijoms ir organams (2).
   19 straipsnis
   Pereinamojo laikotarpio nuostata
   Nuo 2016 m. eurų banknotų gamybos NCB netvirtina jokių spausdintų eurų banknotų, kuriuose esančios cheminės medžiagos viršija 10 straipsnio 1 dalyje nurodytas leistinas normas.
   20 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2013 m. eurų banknotų gamybos.

      Priimta Frankfurte prie Maino 2011 m. birželio 21 d.

            ECB pirmininkas

         Jean-Claude TRICHET

      (1)  Galima rasti: http://osha.europa.eu.

      (2)  2 OL L 264, 2006 9 25, p. 13.


title: 2009 m. spalio 21 d. Europos Parlamento ir Tarybos sprendimas Nr. 1041/2009/EB dėl bendradarbiavimo su trečiųjų valstybių specialistais audiovizualinėje srityje programos ( MEDIA Mundus ) sukūrimo

text:
4.11.2009

               LT

               Europos Sąjungos oficialusis leidinys

               L 288/10

      EUROPOS PARLAMENTO IR TARYBOS SPRENDIMAS Nr. 1041/2009/EB
   2009 m. spalio 21 d.
   dėl bendradarbiavimo su trečiųjų valstybių specialistais audiovizualinėje srityje programos
   (MEDIA Mundus) sukūrimo
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Europos bendrijos steigimo sutartį, ypač į jos 150 straipsnio 4 dalį ir 157 straipsnio 3 dalį,
   atsižvelgdami į Komisijos pasiūlymą,
   atsižvelgdami į Europos ekonomikos ir socialinių reikalų komiteto nuomonę (1),
   atsižvelgdami į Regionų komiteto nuomonę (2),
   laikydamiesi Sutarties 251 straipsnyje nustatytos tvarkos (3),
   kadangi:

               (1)

               Audiovizualinis sektorius prisideda prie Lisabonos darbotvarkės tikslų, t.y. didinti konkurencingumą, skatinti įgūdžių ugdymą, augimą ir darbo vietų kūrimą žiniomis grindžiamoje ekonomikoje, įgyvendinimo. Šis sektorius užima svarbią vietą Lisabonos darbotvarkės i2010 iniciatyvoje, t.y. bendroje politikoje dėl Europos Sąjungos informacinės visuomenės ir žiniasklaidos politikos.

               (2)

               Europos Parlamentas nuolat pabrėždavo, kad audiovizualinio sektoriaus indėlis į Europos kūrybinę ir žinių ekonomiką yra didelis ir jog jis atlieka vieną iš svarbiausių vaidmenų skatinant kultūrinę įvairovę ir pliuralizmą; taip pat tai yra svarbi platforma užtikrinant žodžio laisvę.

               (3)

               Kultūros ir kūrybinis sektoriai labai prisideda prie Europos kultūros ekonomikos – 2004 m. kūrybiniuose veiklos sektoriuose dirbo bent 5,8 mln. žmonių, o tai sudaro 3,1 % visų ES-25 dirbančių gyventojų.

               (4)

               Teikiant Bendrijos paramą audiovizualiniam sektoriui atsižvelgiama į Sutarties 151 straipsnį, kuriame nustatyta, kad Bendrija ir valstybės narės skatina bendradarbiavimą su trečiosiomis valstybėmis ir kompetentingomis tarptautinėmis organizacijomis kultūros srityje, ir jog imdamasi veiksmų Bendrija atsižvelgia į kultūros aspektus, visų pirma siekdama gerbti ir skatinti kultūrų įvairovę.

               (5)

               2007 m. lapkričio 16 d. rezoliucijoje dėl Europos kultūros darbotvarkės (4) Taryba nurodė, kad kultūra yra būtinas tarptautinių santykių elementas, ir pabrėžė poreikį sustiprinti jos vaidmenį ES išorės santykiuose ir plėtros politikoje. 2008 m. balandžio 10 d. Rezoliucijoje dėl Europos kultūros globalizuotame pasaulyje darbotvarkės Europos Parlamentas UNESCO konvencijos dėl kultūrų raiškos įvairovės apsaugos ir skatinimo atžvilgiu taip pat pabrėžė, kad svarbu kultūrinį aspektą integruoti į visas politikos sritis ir programas, įskaitant išorės ir plėtros politikos sritis.

               (6)

               2008 m. lapkričio 21 d. Taryba ir Taryboje posėdžiavę valstybių narių Vyriausybių atstovai patvirtino išvadas dėl kultūrų įvairovės ir dialogo skatinimo Sąjungos ir jos valstybių narių išorės santykių srityje (5).

               (7)

               2006 m. birželio 8 d. komunikate „Europa pasaulyje“ Komisija pabrėžia, kad ES vidaus ir išorės politikos yra glaudžiai susijusios, ir tvirtina, jog Europa gali pasinaudoti naujų atsirandančių rinkų ir globalizacijos teikiamomis galimybėmis, nes jos visuomenė yra atvira žmonėms, idėjoms ir naujoms technologijoms.

               (8)

               Europos Sąjunga buvo svarbi proceso, pasibaigusio UNESCO konvencijos dėl kultūrų raiškos įvairovės apsaugos ir skatinimo priėmimu, dalyvė. Konvencija, kurią 2006 m. gruodžio 18 d. ratifikavo Europos bendrija ir 13 valstybių narių, įsigaliojo 2007 m. kovo 18 d. Konvencijos tikslas – stiprinti tarptautinį bendradarbiavimą ir solidarumą, siekiant skatinti visų valstybių kultūrų raišką. Pagal Konvencijos 12 straipsnio e punktą Konvencijos šalys „skatina bendros kūrybos ir platinimo sutarčių sudarymą“.

               (9)

               Tam tikra valstybių narių veikla siekiama stiprinti Europos ir trečiųjų valstybių audiovizualinių sektorių bendradarbiavimą, pavyzdžiui, pasitelkiant tarptautinius bendros gamybos fondus ir sutartis dėl bendros gamybos. Bendrijos parama papildys šiuos veiksmus.

               (10)

               Europos Sąjungos pagrindinių žmogaus teisių chartijos 11 straipsnyje pripažįstama žodžio laisvė ir žiniasklaidos pliuralizmas.

               (11)

                  MEDIA Plus programos vertinimo ataskaitoje pabrėžiama tarptautinių rinkų svarba siekiant išspręsti Europos audiovizualinio sektoriaus problemas.

               (12)

               Per pastaruosius du dešimtmečius tarptautinis audiovizualinis sektorius labai pasikeitė ir šiuo metu susiduriama su naujais iššūkiais, kylančiais daugiausia dėl technologinių naujovių, tokių kaip skaitmeninė kino projekcija, vaizdas pagal pareikalavimą (VPP) ar daugiakanalė skaitmeninė televizija. Šie pokyčiai lėmė spartų finansinį augimą ir perspektyvias investicijas ir todėl išaugo bei tebeauga audiovizualinio turinio paklausa, suteikianti įmonėms daug naujų galimybių. Atitinkamai stiprėja noras plėtoti projektus, susijusius su įvairių skaitmeninių technologijų taikymu. Be to, tarptautinis bendradarbiavimas plėtojant projektus ir Sąjungos gebėjimas pasaulyje skatinti savo audiovizualinio sektoriaus reguliavimo ir audiovizualinių ir elektroninių komunikacijų sujungimo modelį yra glaudžiai susiję.

               (13)

               Atsižvelgdamas į didėjančią audiovizualinės politikos tarptautinės dimensijos svarbą, 2007 m. gruodžio 13 d. Europos Parlamentas 2008 m. biudžete patvirtino parengiamuosius veiksmus MEDIA International, skirtus Sąjungos santykių su trečiųjų valstybių audiovizualinio sektoriaus rinkomis plėtojimui, ir suteikiančius galimybę struktūrizuoti bei stiprinti Sąjungos ir trečiųjų valstybių audiovizualinio sektoriaus specialistų santykius bei tinklus tiek dalyvaujančių Europos įmonių, tiek trečiųjų valstybių labui. Vėlesnis kvietimas teikti paraiškas sulaukė didelio Europos ir trečiųjų valstybių specialistų susidomėjimo. Buvo atrinkta aštuoniolika projektų paramos gavėjų. Taigi pirmaisiais parengiamųjų veiksmų MEDIA International metais buvo patvirtinti sektoriaus interesai ir poreikiai tarptautiniu lygiu bei būtinybė Bendrijai imtis veiksmų.

               (14)

               Europos Parlamentas atnaujino parengiamuosius veiksmus MEDIA International ir padidino jų 2009 m. biudžetą.

               (15)

               2008 m. gegužės 19 d. neoficialiame susitikime Kanuose už audiovizualinius klausimus atsakingi kelių Europos Sąjungos valstybių narių ministrai palankiai įvertino Europos Parlamento iniciatyvą dėl parengiamųjų veiksmų MEDIA International ir paskatino Komisiją „toliau plėtoti šią iniciatyvą ir išnagrinėti, ar tinkama ir galima pateikti pasiūlymą dėl paramos programos siekiant skatinti visiems dalyviams naudingą Europos ir trečiųjų valstybių audiovizualinio sektoriaus specialistų bendradarbiavimą“.

               (16)

               Atviros viešos konsultacijos įrodė, kad itin pritariama Europos ir trečiųjų valstybių audiovizualinio sektoriaus specialistų bendradarbiavimo, ypač tokiose srityse kaip mokymas, bendros gamybos lengvinimas, audiovizualinių kūrinių platinimas bei sklaida (įskaitant naujų platformų, pvz., vaizdo pagal pareikalavimą, ir interneto protokolo televizijos naudojimą) ir raštingumas kino srityje, stiprinimo idėjai.

               (17)

               Galimybę patekti į trečiųjų valstybių audiovizualinio sektoriaus rinkas turėtų palengvinti rinkos žinių sklaida tose rinkose dirbantiems specialistams ir specialistų tinklų kūrimas. Tokiems tikslams pasiekti vykdant programą reikėtų remti mokymo projektus.

               (18)

               Platinimo sektorius nulemia siūlomų audiovizualinių kūrinių įvairovę ir vartotojų pasirinkimą. Europos platintojai yra mažos įmonės, kurios, skirtingai nei dideli vertikaliai integruoti jų konkurentai, dėl rinkos struktūros ir susiskaidymo yra nepasirengusios patekti į tarptautines rinkas. Be to, sektoriuje atsiradus naujiems subjektams ir platinimo platformoms, skatinamas dar didesnis audiovizualinio turinio kiekis arba jo reikalaujama. Todėl tikslinga imtis Europinių kūrinių platinimo, sklaidos ir rodymo trečiosiose valstybėse bei trečiųjų valstybių kūrinių platinimo, sklaidos ir rodymo Europoje gerinimo priemonių.

               (19)

               Todėl būtina sukurti audiovizualiniam sektoriui skirtą Bendrijos programą informacijos mainų ir mokymo, audiovizualinio turinio konkurencingumo, platinimo, sklaidos ir rodymo projektams finansiškai paremti.

               (20)

               Siekiant užtikrinti maksimalią abipusę naudą ir supaprastinti administravimą, programos projektus turėtų bendrai siūlyti ir įgyvendinti Sąjungos bei trečiųjų valstybių specialistai ir turėtų būti skatinama sukurti tarptautinius tinklus. Kad administravimas būtų paprastesnis, projektus turėtų koordinuoti specialistas, gyvenantis programoje dalyvaujančioje valstybėje.

               (21)

               Turėtų būti parengtos ir įgyvendintos tinkamos priemonės, skirtos išvengti pažeidimų ir apgaulės bei susigrąžinti prarastas, pervestas ar netinkamai panaudotas lėšas.

               (22)

               Šiuo sprendimu nustatomas viso programos laikotarpio finansinis paketas, kuris yra svarbiausias orientacinis dydis biudžeto valdymo institucijai, kaip apibrėžta 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo (6) 37 punkte.

               (23)

               Šio sprendimo įgyvendinimui būtinos priemonės turėtų būti priimtos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (7).

               (24)

               Į priemones dėl programos stebėsenos ir vertinimo turėtų būti įtrauktos išsamios metinės ataskaitos, taip pat konkretūs išmatuojami, pasiekiami, aktualūs ir įgyvendinimo terminus turintys tikslai ir rodikliai.

               (25)

               Kadangi šio sprendimo tikslų dėl siūlomų veiksmų tarpvalstybinio ir tarptautinio pobūdžio valstybės narės negali deramai pasiekti ir kadangi, dėl tų veiksmų masto ir poveikio, tų tikslų būtų geriau siekti Bendrijos lygiu, pagal Sutarties 5 straipsnyje nustatytą subsidiarumo principą Bendrija gali patvirtinti priemones. Pagal tame straipsnyje nustatytą proporcingumo principą šiuo sprendimu neviršijama to, kas būtina nurodytiems tikslams pasiekti,

         NUSPRENDĖ:
   I   SKYRIUS

      BENDROSIOS NUOSTATOS

   1 straipsnis
   Programos sukūrimas ir tikslai
   1.   Šiuo sprendimu sukuriama MEDIA Mundus programa (toliau – programa) tarptautinio bendradarbiavimo audiovizualiniame sektoriuje projektams finansuoti laikotarpiu nuo 2011 m. sausio 1 d. iki 2013 m. gruodžio 31 d.
   2.   Programos tikslai – didinti Europos audiovizualinės pramonės konkurencingumą, sudaryti sąlygas Europai veiksmingiau atlikti kultūrinį bei politinį vaidmenį pasaulyje ir išplėsti vartotojų pasirinkimą bei kultūrų įvairovę. Programa siekiama gerinti galimybes patekti į trečiųjų valstybių rinkas ir didinti pasitikėjimą bei užmegzti ilgalaikius darbo santykius.
   2 straipsnis
   Programos taikymo sritis
   Programa skirta Europos ir trečiųjų valstybių specialistams.
   3 straipsnis
   Sąvokų apibrėžtys
   Šiame sprendime:
   1)   Europos specialistas– specialistas, kuris yra

               i)

               ES valstybės narės; arba

               ii)

               EEE priklausančios ELPA valstybės remiantis EEE susitarimo VI dalies nuostatomis; arba

               iii)

               valstybės, paminėtos Sprendimo Nr. 1718/2006/EB (8) 8 straipsnio 1 ir 2 dalyse, ir dar nepaminėtos ii papunktyje, jei ši valstybė:

                           —

                           pareiškia norą dalyvauti programoje, ir

                           —

                           sumoka įnašą, apskaičiuotą tais pačiais pagrindais, kaip ir jų įnašas į MEDIA 2007 programą;

         arba
   2)   trečiosios valstybės specialistas– specialistas, kuris nėra Europos specialistas;
   3)   trečioji valstybė– valstybė, kuri nenurodyta 1 dalies a punkto i papunktyje arba kuri neatitinka 1 dalies a punkto ii ar iii papunkčiuose nustatytų reikalavimų;
   4)   audiovizualinis kūrinys– judančių vaizdų rinkinys su garsu arba be jo. Audiovizualinio kūrinio pavyzdys yra vaidybinis, dokumentinis ar animacinis filmas;
   5)   Europinis kūrinys– 1 dalies a punkto i, ii ar iii papunkčiuose nurodytų valstybių kilmės audiovizualinis kūrinys.
   4 straipsnis
   Dalyvavimo programoje sąlygos
   1.   Finansavimo pagal programą reikalavimus atitinka projektai, kuriuos bendrai siūlo ir įgyvendina Europos ir trečiųjų valstybių specialistai.
   2.   Kiekvieno projekto tikslas – skatinti tarptautinių tinklų įsteigimą. Šiuo tikslu kiekviename projekte dalyvauja bent trys partneriai. Vis dėlto projektai, kuriuose dalyvauja tik du partneriai, gali būti priimtini, kai užtikrinami būtini tinklai.
   3.   Kiekvieną projektą koordinuoja Europos specialistas ir jame turi dalyvauti bent vienas trečiosios valstybės partneris. Koordinatorius yra atsakingas už pasiūlymo pateikimą, projekto valdymą ir jo finansinį administravimą bei įgyvendinimą.
   II   SKYRIUS

      KONKRETŪS PROGRAMOS TIKSLAI

   5 straipsnis
   1 konkretus tikslas. Keitimasis informacija, mokymas ir rinkos duomenų rinkimas
   Keitimosi informacija ir mokymo srityje programos veiklos tikslas – tobulinti Europos ir trečiųjų valstybių specialistų įgūdžius, visų pirma:

               a)

               gerinant specialistų supratimą apie veiklos sąlygas, teisės sistemas (įskaitant intelektinės nuosavybės teisės srityje), finansavimo sistemas ir bendradarbiavimo galimybes atitinkamose audiovizualinio sektoriaus rinkose;

               b)

               užtikrinant galimybes specialistams bendradarbiauti audiovizualiniame sektoriuje ir sudarant palankesnes bendradarbiavimo sąlygas gerinant specialistų žinias apie audiovizualines rinkas;

               c)

               sudarant palankesnes sąlygas tinklų kūrimui bei ilgalaikių darbo santykių užmezgimui, visų pirma teikiant stipendijas; arba

               d)

               remiant pirminį ir tęstinį specialistų mokymą.

         6 straipsnis
   2 konkretus tikslas. Konkurencingumas ir platinimas
   Europos audiovizualinės pramonės konkurencingumo didinimo ir Europinių kūrinių platinimo trečiosiose valstybėse bei trečiųjų valstybių kūrinių platinimo Europoje gerinimo srityje programos veiklos tikslai yra šie:

               a)

               lengvinti Europinių kūrinių gamybos trečiųjų valstybių partnerių paiešką. Pagal programą remiamas bendros gamybos rinkų ir partnerių paieškos renginių organizavimas (projektų pristatymas), siekiant suburti galimus partnerius (pvz., scenarijų kūrėjus, režisierius, aktorius, prodiuserius ir platintojus);

               b)

               skatinti Europinių kūrinių tarptautinį pardavimą ir reklamą trečiųjų valstybių rinkose bei trečiųjų valstybių audiovizualinių kūrinių tarptautinį pardavimą bei reklamą Europoje. Šia programa remiamas teisių turėtojų arba pardavimo atstovų arba platintojų grupių sutarčių sudarymas, siekiant užtikrinti platinimą (pvz., kino teatruose, per televiziją, interneto protokolo televiziją, internetinę televiziją ir vaizdo pagal pareikalavimą platformą) ir reklamą.

         7 straipsnis
   3 konkretus tikslas. Sklaida
   Siekiant gerinti Europinių kūrinių sklaidą ir rodymą trečiosiose valstybėse bei trečiųjų valstybių kūrinių sklaidą ir rodymą Europoje bei padidinti visuomenės paklausą kultūriškai įvairiam audiovizualiniam turiniui (visų pirma jaunimo tarpe), programos veiklos tikslai yra šie:

               a)

               skatinti Europos ir trečiųjų valstybių kino teatrų operatorius abipusiškai gerinti išskirtinių premjerinių audiovizualinių kūrinių įtraukimo į kino teatrų programas ir rodymo sąlygas (rodymo trukmė, sklaida ir kino seansų skaičius). Programa remiami Europos ir trečiųjų valstybių kino teatrų tinklų projektai, pagal kuriuos numatoma partnerio (-ių) teritorijoje (-ose) rodyti daug audiovizualinių kūrinių;

               b)

               didinti audiovizualinio turinio pasiūlą ir gerinti trečiųjų valstybių audiovizualinių kūrinių transliavimo ir platinimo per Europos platinimo kanalus (pvz., televiziją, interneto protokolo televiziją, interneto televiziją, vaizdo pagal pareikalavimą platformą) sąlygas ir Europinių kūrinių platinimo per tarptautinius platinimo kanalus sąlygas. Pagal programą remiamos transliuotojų (ar vaizdo pagal pareikalavimą platformų) ir teisių turėtojų partnerystės, siekiant transliuoti kūrinių rinkinius arba platinti kūrinių katalogą per vaizdo pagal pareikalavimą platformas;

               c)

               lengvinti renginių ir raštingumo kino srityje iniciatyvų, pirmiausiai skirtų jaunimui, organizavimą, siekiant skatinti tarptautinę audiovizualinių kūrinių įvairovę ir didinti visuomenės paklausą kultūriškai įvairiam audiovizualiniam turiniui.

         III   SKYRIUS

      FINANSINĖS NUOSTATOS IR PROGRAMOS ĮGYVENDINIMO PRIEMONĖS

   8 straipsnis
   Finansinės nuostatos
   1.   Pagal šį sprendimą finansuojamos priemonės įgyvendinamos pagal Reglamentą (EB, Euratomas) Nr. 1605/2002 (9).
   2.   Pagal Reglamento (EB, Euratomas) Nr. 2342/2002 (10) 176 straipsnio 2 ir 4 dalis Komisija, atsižvelgdama į paramos gavėjus ir veiksmų pobūdį, gali nuspręsti, ar jiems gali būti netaikomas profesinių įgūdžių ir kvalifikacijos, reikalingos sėkmingai įgyvendinti priemonę ar darbo programą, tikrinimas.
   3.   Atsižvelgiant į veiksmų pobūdį, finansinės pagalbos forma gali būti dotacijos (atlyginamos pagal programos įnašą, išskyrus paramą dubliavimui arba subtitravimui) arba stipendijos. Be to, Komisija gali skirti prizus už programos veiklą ar projektus. Atsižvelgiant į veiklos pobūdį, pagal Reglamento (EB, Euratomas) Nr. 2342/2002 181 straipsnį gali būti leidžiama finansuoti nustatyto dydžio suma arba naudoti vienetų sąnaudų skalę.
   4.   Pagal programą skiriamas finansavimas negali viršyti 50 % galutinių finansuojamo projekto išlaidų. Tačiau metinėje darbo programoje ir kvietime teikti paraiškas aiškiai nurodytais atvejais finansavimas gali siekti 80 %.
   5.   Pagal Reglamento (EB, Euratomas) Nr. 1605/2002 113 straipsnio 1 dalį, skaitomą kartu su Reglamento (EB, Euratomas) Nr. 2342/2002 172 straipsnio 1 dalimi, visas paramos gavėjų įnašas arba jo dalis gali būti pateikiami natūra, jei įnašo vertė gali būti nustatyta pagal faktiškai patirtas ir dokumentais patvirtintas išlaidas arba pagal paprastai tam tikroje rinkoje visuotinai priimtinas išlaidas. Tokiam įnašui gali būti priskirtos patalpos, suteikiamos mokymui ar reklamos veiklai vykdyti.
   6.   Pagal Reglamento (EB, Euratomas) Nr. 1605/2002 112 straipsnio 1 dalį metinėje darbo programoje ir kvietime teikti paraiškas numatytais atvejais Komisija gali nuspręsti, kad tiesiogiai su projekto įgyvendinimu siejamos išlaidos gali būti dengiamos, net jei jas paramos gavėjas iš dalies patyrė iki atrankos procedūros.
   9 straipsnis
   Programos įgyvendinimas
   1.   Komisija yra atsakinga už programos įgyvendinimą pagal priede išdėstytas nuostatas. Komisija imasi veiksmų užtikrinti, kad veiksmai, kuriems teikiama parama pagal 5–7 straipsniuose išdėstytus konkrečius tikslus, vienas kitą papildytų.
   2.   Pagal 10 straipsnio 2 dalyje nurodytą valdymo procedūrą priimamos šios programos įgyvendinimo priemonės:

               a)

               metinis veiksmų planas, įskaitant prioritetus;

               b)

               metinis vidinis programos lėšų paskirstymas, įskaitant paskirstymą pagal priemones skirtingose srityse;

               c)

               bendrosios programos įgyvendinimo gairės;

               d)

               kvietimų teikti paraiškas turinys, kriterijų apibrėžimas ir projektų atrankos tvarka;

               e)

               paraiškų Bendrijos paramai gauti, kai lėšos viršija toliau nurodytas sumas, atranka:

                           —

                           200 000 EUR vienam gavėjui per metus, jei siekiama 1 konkretaus tikslo,

                           —

                           300 000 EUR vienam gavėjui per metus, jei siekiama 2 konkretaus tikslo,

                           —

                           300 000 EUR vienam gavėjui per metus, jei siekiama 3 konkretaus tikslo.

         3.   Komisija priima atrankos sprendimus, išskyrus 2 dalies e punkte nurodytus atvejus. Komisija pateikia Europos Parlamentui ir 10 straipsnyje nurodytam komitetui visą susijusią informaciją, įskaitant informaciją apie atrankos sprendimus, priimtus vadovaujantis šia dalimi, per dvi darbo dienas nuo minėtų sprendimų priėmimo dienos.
   10 straipsnis
   Komiteto procedūra
   1.   Komisijai padeda pagal Sprendimo Nr. 1718/2006/EB 11 straipsnį įsteigtas komitetas, kurį sudaro valstybių narių atstovai ir kuriam pirmininkauja Komisijos atstovas.
   2.   Darant nuorodą į šią dalį, taikomi Sprendimo 1999/468/EB 4 ir 7 straipsniai, atsižvelgiant į jo 8 straipsnio nuostatas.
   3.   Sprendimo 1999/468/EB 4 straipsnio 3 dalyje nustatytas laikotarpis – du mėnesiai.
   11 straipsnis
   Programos indėlis į kitas Bendrijos politikos sritis ir principai
   Programa turi padėti sustiprinti Bendrijos horizontaliosios politikos sritis ir principus:

               a)

               prisidėdama prie diskusijos ir informavimo apie Europos Sąjungą kaip taikos, klestėjimo ir saugumo erdvę;

               b)

               remdama fundamentalų žodžio laisvės principą;

               c)

               didindama supratimą apie pasaulio kultūrų įvairovę, bendrąsias vertybes, daugiakultūriškumą ir daugiakalbystę;

               d)

               gerindama Europos ekonomikos žinių bazę ir stiprindama Sąjungos konkurencingumą pasaulyje; ir

               e)

               padėdama kovoti su visų formų diskriminacija dėl lyties, rasės ar etninės kilmės, religijos ar įsitikinimų, negalios, amžiaus ar seksualinės orientacijos.

         12 straipsnis
   Nuoseklumas ir papildomumas
   Komisija ypatingą dėmesį turi skirti programos ir kitų atitinkamų Bendrijos politikos krypčių, priemonių bei veiksmų nuoseklumui ir papildomumui, ypač koordinavimui su MEDIA 2007 programa ir išorės bendradarbiavimo su trečiosiomis valstybėmis audiovizualiniame bei kultūros sektoriuose programomis ir tų programų įgyvendinimui.
   13 straipsnis
   Stebėsena ir vertinimas
   1.   Komisija nuolat vykdo projektų stebėseną. Įgyvendinant programą atsižvelgiama į stebėsenos proceso rezultatus.
   2.   Komisija užtikrina išorinį nepriklausomą programos vertinimą.
   3.   Komisija Europos Parlamentui, Tarybai, Europos ekonomikos ir socialinių reikalų komitetui bei Regionų komitetui pateikia:

               a)

               iki 2012 m. sausio 31 d. – komunikatą dėl galimo programos pratęsimo;

               b)

               iki 2015 m. gruodžio 31 d. – ex-post vertinimo ataskaitą.

         14 straipsnis
   Finansinis paketas
   1.   Programos įgyvendinimo finansinis paketas 1 straipsnio 1 dalyje nurodytam laikotarpiui yra 15 000 000 EUR.
   2.   Metinius asignavimus tvirtina biudžeto valdymo institucija, neviršydama finansinės programos ribų.
   IV   SKYRIUS

      ĮSIGALIOJIMAS

   15 straipsnis
   Įsigaliojimas
   Šis sprendimas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   Jis taikomas nuo 2011 m. sausio 1 d.

      Priimta Strasbūre 2009 m. spalio 21 d.

            Europos Parlamento vardu

            Pirmininkas

         J. BUZEK

            Tarybos vardu

            Pirmininkė

         C. MALMSTRÖM

      (1)  2009 m. kovo 25 d. nuomonė (OL C 228, 2009 9 22, p. 100).

      (2)  2009 m. balandžio 21 d. nuomonė (OL C 200, 2009 8 25, p. 51).

      (3)  2009 m. gegužės 7 d. Europos Parlamento nuomonė (dar nepaskelbta Oficialiajame leidinyje) ir 2009 m. rugsėjo 14 d. Tarybos sprendimas.

      (4)  OL C 287, 2007 11 29, p. 1.

      (5)  OL C 320, 2008 12 16, p. 10.

      (6)  OL C 139, 2006 6 14, p. 1.

      (7)  OL L 184, 1999 7 17, p. 23.

      (8)  2006 m. lapkričio 15 d. Europos Parlamento ir Tarybos sprendimas Nr. 1718/2006/EB dėl Europos audiovizualinio sektoriaus rėmimo programos (MEDIA 2007) įgyvendinimo (OL L 327, 2006 11 24, p. 12).

      (9)  2002 m. birželio 25 d. Tarybos reglamentas (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (OL L 248, 2002 9 16, p. 1).

      (10)  2002 m. gruodžio 23 d. Komisijos reglamentas (EB, Euratomas) Nr. 2342/2002, nustatantis išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (OL L 357, 2002 12 31, p. 1).

      PRIEDAS

         ĮGYVENDINTINI VEIKSMAI

      1.   konkretus tikslas – keitimasis informacija, mokymas ir rinkos duomenų rinkimas

         Veiklos tikslas:

      Tobulinti Europos ir trečiųjų valstybių specialistų įgūdžius ir gerinti jų informuotumą bei gausinti žinias.
      Įgyvendintini veiksmai:

                  —

                  Remti mokymo modulių, skirtų apmokomiems asmenims ir mokytojams iš Europos ir trečiųjų valstybių, kūrimą ir įgyvendinimą, daugiausia dėmesio skiriant audiovizualinių kūrinių gamybos, bendros gamybos, platinimo, rodymo ir sklaidos susijusiose tarptautinėse rinkose sąlygoms.

                  —

                  Remti mokymo modulių, skirtų apmokomiems asmenims ir mokytojams iš Europos ir trečiųjų valstybių, kūrimą ir įgyvendinimą, daugiausia dėmesio skiriant naujų technologijų panaudojimui audiovizualinių kūrinių gamybos, postprodukcijos, platinimo (įskaitant naujų platinimo platformų naudojimą, pvz., vaizdo pagal pareikalavimą, interneto protokolo televizijos, internetinės televizijos), rinkodaros ir archyvavimo veikloje.

                  —

                  Skatinti mainus tarp institucijų ir (arba) tęstinio mokymo veiklą.

                  —

                  Prisidėti prie dėstytojų mokymo.

            2.   konkretus tikslas – konkurencingumas ir platinimas

      1.   Veiklos tikslas:

      Palengvinti bendros gamybos partnerių paiešką.
      Įgyvendintini veiksmai:

                  —

                  Remti forumų, skirtų tarptautinių bendros gamybos kūrinių kūrimui, finansavimui, bendrai gamybai ir pristatymui iki pardavimo, organizavimą, ypač bendros gamybos rinkų ir partnerių paieškos renginius (projektų pristatymus), siekiant suburti galimus partnerius (pvz., scenarijų kūrėjus, režisierius, aktorius, prodiuserius ir platintojus).

            2.   Veiklos tikslas:

      Skatinti audiovizualinių kūrinių tarptautinį pardavimą ir reklamą.
      Įgyvendintini veiksmai:

                  —

                  Skatinti Europos ir trečiųjų valstybių teisių turėtojų arba pardavimo atstovų arba platintojų grupių sutarčių sudarymą, siekiant užtikrinti jų audiovizualinių kūrinių platinimą (pvz., kino teatruose, per televiziją, interneto protokolo televiziją, internetinę televiziją ir vaizdo pagal pareikalavimą platformą) partnerio (-ių) teritorijoje (-ose).

                  —

                  Vykdant intensyvesnes reklamos kampanijas didinti žiūrovų informuotumą apie visame pasaulyje rodomus Europos valstybių filmus ir Europoje rodomus trečiųjų valstybių filmus.

                  —

                  Remti Europos ir trečiųjų valstybių audiovizualinių kūrinių dubliavimą ir subtitravimą, kad juos būtų galima platinti ir skleisti visais prieinamais kanalais, ir taip padėti prodiuseriams, platintojams ir transliuotojams.

                  —

                  Skatinti kurti Europos ir trečiųjų valstybių teisių turėtojų arba pardavimo atstovų arba platintojų meno ir pramonės bendradarbiavimo tinklus ir juos konsoliduoti.

            3.   konkretus tikslas – sklaida

      1.   Veiklos tikslas:

      Skatinti Europos ir trečiųjų valstybių kino teatrų operatorius abipusiškai gerinti premjerinių audiovizualinių kūrinių įtraukimo į kino teatrų programas ir rodymo sąlygas.
      Įgyvendintini veiksmai:

                  —

                  Remti Europos ir trečiųjų valstybių kino teatrų savininkų pateiktus projektus, pagal kuriuos komerciniuose kino teatruose numatoma rodyti daug ES valstybių narių ar trečiųjų valstybių filmų išskirtinių premjerų, kurioms nustatomas tam tikras mažiausias rodymo laikotarpis. Skiriama parama visų pirma priklausys nuo kino teatruose trečiųjų valstybių kino filmų (arba Europos filmų, jei tai trečiosios valstybės kino teatras) rodymo trukmės, sklaidos ir kino seansų skaičiaus.

                  —

                  Remti Europos ir trečiųjų valstybių kino teatrų savininkų tinklų, plėtojančių šio programavimo tipo bendruosius veiksmus, kūrimą ir konsolidavimą.

            2.   Veiklos tikslas:

      Didinti audiovizualinio turinio pasiūlą ir gerinti trečiųjų valstybių audiovizualinių kūrinių transliavimo ir platinimo per Europos platinimo kanalus ir Europinių kūrinių platinimo per trečiųjų valstybių platinimo kanalus sąlygas.
      Įgyvendintini veiksmai:

                  —

                  Remti Europos ir trečiųjų valstybių transliuotojų (ar vaizdo pagal pareikalavimą platformų) ir teisių turėtojų partnerystes, siekiant transliuoti ES valstybių narių ir trečiųjų valstybių kūrinių rinkinius arba platinti ES valstybių narių ir trečiųjų valstybių kūrinių katalogus per vaizdo pagal pareikalavimą platformas.

                  —

                  Didinti Europos ir trečiųjų valstybių transliuotojų, vaizdo pagal pareikalavimą platformų ir teisių turėtojų pasitikėjimą ir užmegzti ilgalaikius darbo santykius.

            3.   Veiklos tikslas:

      Sudaryti palankesnes sąlygas renginių organizavimui ir raštingumo kino srityje iniciatyvoms.
      Įgyvendintini veiksmai:

                  —

                  Remti Europos ir trečiųjų valstybių raštingumo kino srityje iniciatyvų, visų pirma skirtų jaunimui, tinklų kūrimą, siekiant tarptautiniu mastu skatinti audiovizualinių kūrinių įvairovę.

                  —

                  Remti Europos ir trečiųjų valstybių transliuotojų partnerystes, kurias įgyvendinant būtų rūpinamasi jaunimui skirtų audiovizualinių kūrinių transliavimu.


title: 2010/241/: 2010 m. balandžio 26 d. Tarybos sprendimas, kuriuo skiriamas Regionų komiteto Nyderlandams atstovaujantis pakaitinis narys

text:
29.4.2010

               LT

               Europos Sąjungos oficialusis leidinys

               L 107/19

         TARYBOS SPRENDIMAS
   2010 m. balandžio 26 d.
   kuriuo skiriamas Regionų komiteto Nyderlandams atstovaujantis pakaitinis narys
   (2010/241/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Nyderlandų Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES ir 2010/29/ES dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d. (1).

               (2)

               Pasibaigus Regionų komiteto pakaitinio nario Harry DIJKSMA kadencijai, tapo laisva pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui – iki 2015 m. sausio 25 d. – Regionų komiteto pakaitiniu nariu skiriamas:
   M.F.A. (René) van DIESSEN, Flevolando provincijos Gedeputeerde (Karalienės komisaro pavaduotojas).
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2010 m. balandžio 26 d.

            Tarybos vardu

            Pirmininkas

         M. Á. MORATINOS

      (1)  OL L 348, 2009 12 29, p. 22, ir OL L 12, 2010 1 19, p. 11.


title: 2014 m. liepos 11 d. Tarybos sprendimas 2014/455/BUSP, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi

text:
12.7.2014

               LT

               Europos Sąjungos oficialusis leidinys

               L 205/22

         TARYBOS SPRENDIMAS 2014/455/BUSP
   2014 m. liepos 11 d.
   kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į 2014 m. kovo 17 d. Tarybos sprendimą 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (1), ypač į jo 3 straipsnio 1 dalį,
   kadangi:

               (1)

               2014 m. kovo 17 d. Taryba priėmė Sprendimą 2014/145/BUSP;

               (2)

               atsižvelgdama į padėties Ukrainoje sunkumą, Taryba mano, kad į Sprendimo 2014/145/BUSP priede pateiktą asmenų, subjektų ir organizacijų, kuriems taikomos ribojamosios priemonės, sąrašą turėtų būti įtraukti papildomi asmenys;

               (3)

               todėl Sprendimo 2014/145/BUSP priedas turėtų būti atitinkamai iš dalies keičiamas,

         PRIĖMĖ ŠĮ SPRENDIMĄ:
   1 straipsnis
   Šio sprendimo priede išvardyti asmenys įtraukiami į Sprendimo 2014/145/BUSP priede pateiktą sąrašą.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2014 m. liepos 11 d.

            Tarybos vardu

            Pirmininkas

         S. GOZI

      (1)  OL L 78, 2014 3 17, p. 16.

      PRIEDAS
      1 STRAIPSNYJE NURODYTŲ ASMENŲ SĄRAŠAS

                  Vardas, pavardė

                  Identifikuojamoji informacija

                  Motyvai

                  Įtraukimo į sąrašą data

                  1.

                  Aleksandr Yurevich BORODAI (Александр Юрьевич Бородай)

                  Gim. data ir vieta: 1972 7 25, Maskva

                  Vadinamasis „Donecko Liaudies Respublikos Ministras Pirmininkas“.
                  Atsakingas už vadinamosios „Donecko Liaudies Respublikos vyriausybės“ separatistinę „vyriausybinę“ veiklą (pvz., liepos 8 d. jis pareiškė: „mūsų karinės pajėgos vykdo specialiąją operaciją prieš Ukrainos „fašistus““), pasirašė susitarimo memorandumą dėl „Novorosijos sąjungos“

                  2014 7 12

                  2.

                  Alexander KHODAKOVSKY (Александр Сергеевич Ходаковский)

                  Vadinamasis „Donecko Liaudies Respublikos saugumo ministras“.
                  Atsakingas už vadinamosios „Donecko Liaudies Respublikos vyriausybės“ separatistų saugumo veiksmus

                  2014 7 12

                  3.

                  Alexandr Aleksandrovich KALYUSSKY, (Александр Александрович Калюсский)

                  Vadinamasis „Donecko Liaudies Respublikos Ministro Pirmininko faktinis pavaduotojas socialiniams reikalams“.
                  Atsakingas už vadinamosios „Donecko Liaudies Respublikos vyriausybės“ separatistinę „vyriausybinę“ veiklą

                  2014 7 12

                  4.

                  Alexander KHRYAKOV

                  Vadinamasis „Donecko Liaudies Respublikos informacijos ir žiniasklaidos ministras“.
                  Atsakingas už vadinamosios „Donecko Liaudies Respublikos vyriausybės“ separatistams palankią propagandinę veiklą

                  2014 7 12

                  5.

                  Marat BASHIROV

                  Vadinamasis „Luhansko Liaudies Respublikos Ministrų Tarybos Ministras Pirmininkas“, patvirtintas liepos 8 d.
                  Atsakingas už vadinamosios „Luhansko Liaudies Respublikos vyriausybės“ separatistinę „vyriausybinę“ veiklą

                  2014 7 12

                  6.

                  Vasyl NIKITIN

                  Vadinamasis „Luhansko Liaudies Respublikos Ministrų Tarybos Ministro Pirmininko pavaduotojas“ (anksčiau buvo vadinamasis „Luhansko Liaudies Respublikos Ministras Pirmininkas“ ir buvęs „Pietryčių armijos“ atstovas spaudai
                  Atsakingas už vadinamosios „Luhansko Liaudies Respublikos vyriausybės“ separatistinę „vyriausybinę“ veiklą
                  Atsakingas už Pietryčių armijos pareiškimą, kad Ukrainos Prezidento rinkimai negali vykti „Luhansko Liaudies Respublikoje“ dėl „naujo“ regiono statuso.

                  2014 7 12

                  7.

                  Aleksey KARYAKIN (Алексей Карякин)

                  1979 m.

                  Vadinamasis „Luhansko Liaudies Respublikos Aukščiausios tarybos pirmininkas“.
                  Atsakingas už „Aukščiausios tarybos“ separatistinę „vyriausybinę“ veiklą, atsakingas už tai, kad Rusijos Federacijos paprašė pripažinti „Luhansko Liaudies Respublikos“ nepriklausomybę
                  Pasirašė susitarimo memorandumą dėl „Novorosijos sąjungos“

                  2014 7 12

                  8.

                  Yurij IVAKIN (Юрий Ивакин)

                  Vadinamasis „Luhansko Liaudies Respublikos vidaus reikalų ministras“.
                  Atsakingas už vadinamosios „Luhansko Liaudies Respublikos vyriausybės“ separatistinę „vyriausybinę“ veiklą

                  2014 7 12

                  9.

                  Igor PLOTNITSKY

                  Vadinamasis „Luhansko Liaudies Respublikos gynybos ministras“.
                  Atsakingas už vadinamosios „Luhansko Liaudies Respublikos vyriausybės“ separatistinę „vyriausybinę“ veiklą

                  2014 7 12

                  10.

                  Nikolay KOZITSYN

                  1956 m. birželio 20 d., Donecko regionas

                  Kazokų pajėgų vadas.
                  Atsakingas už vadovavimą separatistams Rytų Ukrainoje, kovojantiems prieš Ukrainos Vyriausybės pajėgas

                  2014 7 12

                  11.

                  Oleksiy MOZGOVY (Олексій Мозговий)

                  Vienas iš ginkluotų grupuočių Rytų Ukrainoje vadovų.
                  Atsakingas už separatistų apmokymą kovoti prieš Ukrainos Vyriausybės pajėgas

                  2014 7 12


title: 2017 m. kovo 27 d. Tarybos sprendimas (ES) 2017/609 dėl Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Libano Respublikos asociaciją, protokolo, kuriuo atsižvelgiama į Kroatijos Respublikos įstojimą į Europos Sąjungą, sudarymo Europos Sąjungos bei jos valstybių narių vardu

text:
31.3.2017

               LT

               Europos Sąjungos oficialusis leidinys

               L 86/1

         TARYBOS SPRENDIMAS (ES) 2017/609
   2017 m. kovo 27 d.
   dėl Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Libano Respublikos asociaciją, protokolo, kuriuo atsižvelgiama į Kroatijos Respublikos įstojimą į Europos Sąjungą, sudarymo Europos Sąjungos bei jos valstybių narių vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 6 dalies a punktu,
   atsižvelgdama į Kroatijos Respublikos stojimo aktą, ypač į jo 6 straipsnio 2 dalį,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               2002 m. birželio 17 d. Liuksemburge buvo pasirašytas ir 2006 m. balandžio 1 d. įsigaliojo Europos ir Viduržemio jūros regiono šalių susitarimas, steigiantis Europos bendrijos bei jos valstybių narių ir Libano Respublikos asociaciją (2) (toliau – Susitarimas);

               (2)

               Kroatijos Respublika Europos Sąjungos nare tapo 2013 m. liepos 1 d.;

               (3)

               pagal Kroatijos Respublikos stojimo akto 6 straipsnio 2 dalies sąlygas dėl Kroatijos Respublikos prisijungimo prie Susitarimo susitariama Tarybai, veikiančiai Sąjungos bei vienbalsiai valstybių narių vardu, ir Libano Respublikai sudarant Susitarimo protokolą;

               (4)

               2012 m. rugsėjo 14 d. Taryba įgaliojo Komisiją pradėti derybas su Libano Respublika. Derybos sėkmingai užbaigtos. Vadovaujantis Tarybos sprendimu (ES) 2016/859 (3)2016 m. balandžio 28 d. Briuselyje Sąjungos ir jos valstybių narių vardu pasirašytas Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Libano Respublikos asociaciją, protokolas, kuriuo atsižvelgiama į Kroatijos Respublikos įstojimą į Europos Sąjungą (toliau – Protokolas);

               (5)

               Protokolas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos ir jos valstybių narių vardu patvirtinamas Europos ir Viduržemio jūros regiono šalių susitarimo, steigiančio Europos bendrijos bei jos valstybių narių ir Libano Respublikos asociaciją, protokolas, kuriuo atsižvelgiama į Kroatijos Respublikos įstojimą į Europos Sąjungą (4).
   2 straipsnis
   Tarybos pirmininkas Sąjungos vardu paskiria asmenį (-is), įgaliotą (-us) pateikti Protokolo 7 straipsnyje numatytą pranešimą ir taip pareikšti Sąjungos sutikimą laikytis Protokolo. (5)

   3 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. kovo 27 d.

            Tarybos vardu

            Pirmininkas

         C. ABELA

      (1)  2017 m. kovo 2 d. pritarimas (dar nepaskelbtas Oficialiajame leidinyje).

      (2)  OL L 143, 2006 5 30, p. 2.

      (3)  OL L 144, 2016 6 1, p. 1.

      (4)  Tekstas paskelbtas OL L 144, 2016 6 1, p. 3 kartu su sprendimu dėl pasirašymo.

      (5)  Protokolo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2014/468/ES: 2014 m. liepos 17 d. Tarybos sprendimas priimtas bendru sutarimu su Komisijos Pirmininku, kuriuo skiriamas Europos Komisijos narys

text:
18.7.2014

               LT

               Europos Sąjungos oficialusis leidinys

               L 212/15

         TARYBOS SPRENDIMAS
   priimtas bendru sutarimu su Komisijos Pirmininku
   2014 m. liepos 17 d.
   kuriuo skiriamas Europos Komisijos narys

      (2014/468/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 246 straipsnio antrą pastraipą,
   atsižvelgdama į Europos Parlamento nuomonę (1),
   kadangi:

               (1)

               2010 m. vasario 9 d. Europos Vadovų Taryba priėmė Sprendimą 2010/80/ES (2) dėl Europos Komisijos paskyrimo laikotarpiui iki 2014 m. spalio 31 d.;

               (2)

               2014 m. birželio 18 d. laišku Komisijos Pirmininkas José Manuel DURÃO BARROSO informavo Tarybą, kad 2014 m. birželio 30 d. Olli REHN atsistatydino iš Komisijos nario pareigų;

               (3)

               pagal Sutarties dėl Europos Sąjungos veikimo 246 straipsnio antrą pastraipą, į dėl atsistatydinimo atsiradusią laisvą vietą likusiam to nario kadencijos laikui skiriamas naujas tos pačios pilietybės narys;

               (4)

               todėl turėtų būti paskirtas naujas Komisijos narys,

         PRIĖMĖ ŠĮ SPRENDIMĄ:
   1 straipsnis
   Taryba, bendru sutarimu su Komisijos Pirmininku José Manuel DURÃO BARROSO, Komisijos nariu likusiam kadencijos laikui, t. y. iki 2014 m. spalio 31 d., skiria Jyrki KATAINEN.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. liepos 17 d.

            Tarybos vardu

            Pirmininkas

         S. GOZI

      (1)  2014 m. liepos 16 d. nuomonė (dar nepaskelbta Oficialiajame leidinyje).

      (2)  OL L 38, 2010 2 11, p. 7.


2006 11 23         LT                                Europos Sąjungos oficialusis leidinys                                               C 286 E/225

                                                                                2005 m. gruodžio 13 d., antradienis

             P6_TA(2005)0509

             Prašymas ginti Bruno Gollnisch imunitetą ir privilegijas

             Europos Parlamento sprendimas dėl prašymo ginti Bruno Gollnisch imunitetą ir privilegijas
                                                (2005/2072(IMM))

             Europos Parlamentas,

             — atsižvelgdamas į 2005 m. balandžio 14 d. plenariniame posėdyje paskelbtą 2005 m. balandžio 7 d.
               laiške Luca Romagnoli laiškę išdėstytą prašymą ginti Bruno Gollnisch imunitetą,

             — išklausęs Bruno Gollnisch pagal Darbo tvarkos taisyklių 7 straipsnio 3 dalį,

             — atsižvelgdamas į 1965 m. balandžio 8 d. Protokolo dėl Europos Bendrijų privilegijų ir imunitetų 9 ir 10
               straipsnius bei į 1976 m. rugsėjo 20 d. Akto dėl Europos Parlamento narių rinkimų remiantis tiesiogine
               visuotine rinkimų teise 6 straipsnio 2 dalį,

             — atsižvelgdamas į Europos Bendrijų Teisingumo Teismo 1964 m. gegužės 12 d. ir 1986 m. liepos 10 d.
               sprendimus (1),

             — atsižvelgdamas į Prancūzijos Respublikos Konstitucijos 26 straipsnį,

             — atsižvelgdamas į Darbo tvarkos taisyklių 6 straipsnio 3 dalį ir 7 straipsnį,

             — atsižvelgdamas į Teisės reikalų komiteto pranešimą (A6-0376/2005),

             1.    nusprendžia neginti Bruno Gollnisch imuniteto ir privilegijų;

             (1) Byla 101/63, Wagner prieš Fohrmann ir Krier, 1964 m. Rink., p. 195, ir byla 149/85, Wybot prieš Faure ir kt., 1986 m.
                 Rink., p. 2391.

             P6_TA(2005)0510

             Įstatymas dėl urbanistinės veiklos reglamento

             Europos Parlamento rezoliucija dėl įtariamo piktnaudžiavimo Valencijos žemės įstatymu arba Ley
             reguladora de la actividad urbanística (LRAU – urbanistinės veiklos įstatymas) ir to poveikio Europos
             piliečiams (peticijos 609/2003, 732/2003, 985/2002, 1112/2002, 107/2004 ir kitos) (2004/2208(INI))

             Europos Parlamentas,

             — atsižvelgdamas į ES sutarties 6 straipsnį, kuriuo perkeliamos Europos žmogaus teisių ir pagrindinių
               laisvių konvencijos (EŽTK) nuostatos, ir ES sutarties 7 straipsnį, kuriame numatoma procedūra nustatyti
               šiurkščius ir nuolatinius 6 straipsnyje nurodytų principų pažeidimus,

             — atsižvelgdamas į Direktyvas 92/50/EEB (1) ir 93/37/EEB (2) dėl viešųjų pirkimų, Direktyvas
               85/337/EEB (3), 97/11/EB (4) ir 2001/42/EB (5) dėl poveikio aplinkai įvertinimo ir Direktyvą
               2000/60/EB (6) dėl vandens politikos,

             (1) 1992 m. birželio 28 d. Tarybos direktyva 92/50/EEB dėl viešųjų paslaugų pirkimo sutarčių sudarymo tvarkos
                 (OL L 209, 1992 7 24, p. 1).
             (2) 1993 m. birželio 14 d. Tarybos direktyva 93/37/EEB dėl viešųjų paslaugų pirkimo sutarčių sudarymo tvarkos
                 (OL L 199, 1993 8 9, p. 54).
             (3) 1985 m. birželio 27 d. Tarybos direktyva 85/337/EEB dėl tam tikrų valstybės ir privačių projektų poveikio aplinkai
                 vertinimo (OL L 175, 1985 7 5, p. 40).
             (4) 1997 m. kovo 3 d. Tarybos direktyva 97/11/EB, iš dalies keičianti Direktyvą 85/337/EEB dėl tam tikrų valstybės ir
                 privačių projektų poveikio aplinkai vertinimo (OL L 73, 1997 3 14, p. 5).
             (5) 2001 m. birželio 27 d. Europos Parlamento ir Tarybos direktyva 2001/42/EB dėl tam tikrų valstybės ir privačių
                 projektų poveikio aplinkai vertinimo (OL L 197, 2001 7 21, p. 30).
             (6) 2000 m. spalio 23 d. Europos Parlamento ir Tarybos direktyva 2000/60/EB, nustatanti Bendrijos veiksmų vandens
                 politikos srityje pagrindus (OL L 327, 2000 12 22, p. 1).


title: 2011 m. gegužės 16 d. Komisijos sprendimas, kuriuo pagal Direktyvos 2010/75/ES dėl pramoninių išmetamų teršalų 13 straipsnį sukuriamas keitimosi informacija forumas

text:
17.5.2011

               LT

               Europos Sąjungos oficialusis leidinys

               C 146/3

         KOMISIJOS SPRENDIMAS
   2011 m. gegužės 16 d.
   kuriuo pagal Direktyvos 2010/75/ES dėl pramoninių išmetamų teršalų 13 straipsnį sukuriamas keitimosi informacija forumas
   2011/C 146/03
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Direktyvą 2010/75/ES dėl pramoninių išmetamų teršalų (taršos integruotos prevencijos ir kontrolės) (naują redakciją) (1) (toliau – direktyva), ypač į jos 13 straipsnio 3 dalį,
   kadangi:

               (1)

               Pagal direktyvos 13 straipsnio 1 dalį Komisija turi organizuoti valstybių narių, atitinkamų pramonės sektorių, aplinkos apsaugos srityje veikiančių nevyriausybinių organizacijų ir Komisijos keitimąsi informacija.

               (2)

               Pagal direktyvos 13 straipsnio 3 dalį Komisija turi sukurti valstybių narių, atitinkamų pramonės sektorių bei aplinkos apsaugos srityje veikiančių nevyriausybinių organizacijų atstovų forumą ir periodiškai rengti jo susitikimus, be to, ji turi prašyti forumo pateikti nuomonę dėl keitimosi informacija praktinės tvarkos, numatytos pagal tą straipsnį.

               (3)

               Pagal direktyvos 13 straipsnio 4 dalį Komisija turi gauti ir viešai paskelbti forumo nuomonę dėl siūlomo geriausių prieinamų gamybos būdų (GPGB) informacinių dokumentų turinio.

               (4)

               Todėl reikia sukurti forumą ir apibrėžti jo užduotis bei struktūrą.

               (5)

               Forumas turėtų pateikti nuomonę dėl keitimosi informacija praktinės tvarkos ir dėl siūlomo GPGB informacinių dokumentų turinio.

               (6)

               Forumą turėtų sudaryti valstybių narių, tarptautinių organizacijų, kurios atstovauja atitinkamiems su direktyvos I priede nurodytomis veiklos rūšimis susijusiems pramonės sektoriams, ir aplinkos apsaugos srityje veikiančių nevyriausybinių organizacijų atstovai.

               (7)

               Reikėtų nustatyti forumo nariams taikytinas informacijos atskleidimo taisykles.

               (8)

               Asmens duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (2),

         NUSPRENDĖ:
   1 straipsnis
   Dalykas
   Pagal direktyvos 13 straipsnio 3 dalį sukuriamas forumas, kurio paskirtis – skatinti keitimąsi informacija.
   2 straipsnis
   Užduotis
   Forumo užduotis yra:

               a)

               pateikti nuomonę dėl keitimosi informacija praktinės tvarkos pagal direktyvos 13 straipsnio 3 dalies antrą pastraipą;

               b)

               pateikti nuomonę dėl siūlomo GPGB informacinių dokumentų turinio pagal direktyvos 13 straipsnio 4 dalį.

         3 straipsnis
   Konsultacijos
   Komisija gali kreiptis į forumą bet kokiu klausimu, susijusiu su direktyvos 13 straipsniu arba su direktyvos 3 straipsnio 10 dalyje apibrėžtais GPGB.
   4 straipsnis
   Narystė. Narių skyrimas
   1.   Forumo nariai – valstybės narės, tarptautinės organizacijos, kurios atstovauja atitinkamiems su direktyvos I priede nurodytomis veiklos rūšimis susijusiems pramonės sektoriams, ir aplinkos apsaugos srityje veikiančios nevyriausybinės organizacijos. Tarp šių organizacijų turi būti pakankamai Europoje įsisteigusių organizacijų.
   2.   Komisijos ekspertų grupės „Keitimosi informacija apie geriausius prieinamus gamybos būdus pagal pramoninių išmetamų teršalų teisės aktus forumas“ (E00466) nariai savaime laikomi forumo nariais.
   3.   Naujus narius, jei jie nėra valstybės narės, skiria Aplinkos GD generalinis direktorius.
   4.   Nariai, kurie nebegali veiksmingai dalyvauti forumo svarstymuose, kurie atsistatydina arba kurie nesilaiko Sutarties 339 straipsnio, gali būti pakeisti.
   5.   Organizacijų, kurios yra narės, pavadinimai skelbiami registre. Valstybių narių atstovų vardai ir pavardės gali būti skelbiami registre.
   6.   Asmens duomenys renkami, tvarkomi ir skelbiami vadovaujantis Reglamentu (EB) Nr. 45/2001.
   5 straipsnis
   Darbo organizavimas
   1.   Forumui pirmininkauja Komisija.
   2.   Komisijai sutikus, pagal forumo nustatytas veiklos sąlygas forumas gali sudaryti pogrupius tam tikriems klausimams nagrinėti. Tokie pogrupiai nustoja egzistuoti, kai tik įvykdo jiems pavestą užduotį. Pogrupiams pirmininkauja Komisija. Pogrupio pirmininkas forumui pateikia ataskaitą.
   3.   EEE valstybių atstovai kviečiami dalyvauti forumo posėdžiuose pagal EEE protokolą.
   4.   Stojančiųjų valstybių atstovai kviečiami dalyvauti forumo posėdžiuose nuo Stojimo sutarties pasirašymo dienos.
   5.   Ad hoc pagrindu pirmininkas gali kviesti forumo arba pogrupio darbe dalyvauti forumui nepriklausančius ekspertus, turinčius reikiamos kompetencijos kuriuo nors darbotvarkės klausimu. Be to, asmenims, organizacijoms (kaip apibrėžta ekspertų grupių horizontaliųjų taisyklių (3) 8 taisyklės 3 dalyje) ir šalims kandidatėms pirmininkas gali suteikti stebėtojo statusą.
   6.   Forumo nariai ir jų atstovai, taip pat kviestiniai ekspertai ir stebėtojai laikosi Sutartyse ir jų įgyvendinimo taisyklėse nustatytų įpareigojimų saugoti profesinę paslaptį, taip pat Komisijos sprendimo 2001/844/EB, EAPB, Euratomas (4) priede išdėstytų Komisijos saugumo taisyklių, susijusių su ES įslaptintos informacijos apsauga. Jei šių įpareigojimų nesilaikoma, Komisija gali imtis visų reikiamų priemonių.
   7.   Forumo ir pogrupių posėdžiai rengiami Komisijos patalpose. Komisija teikia sekretoriato paslaugas.
   8.   Pagal standartines ekspertų grupių darbo tvarkos taisykles forumas paprasta savo narių balsų dauguma priima savo darbo tvarkos taisykles.
   9.   Komisija skelbia aktualią informaciją apie forumo vykdomą veiklą – tą informaciją įtraukia į registrą arba registre pateikia nuorodą į specialią interneto svetainę.
   6 straipsnis
   Posėdžių išlaidos
   1.   Forumo veikloje dalyvaujantiems asmenims už jų teikiamas paslaugas neatlyginama.
   2.   Forumo veikloje dalyvaujančių asmenų kelionės išlaidas gali kompensuoti Komisija. Kompensacijos mokamos vadovaujantis galiojančiomis Komisijos nuostatomis ir neviršijant pagal metinę išteklių skyrimo procedūrą Komisijos tarnyboms skirtų asignavimų.

      Priimta Briuselyje 2011 m. gegužės 16 d.

            Komisijos vardu

         Janez POTOČNIK

            Komisijos narys

      (1)  OL L 334, 2010 12 17, p. 17.

      (2)  OL L 8, 2001 1 12, p. 1.

      (3)  C(2010) 7649 galutinis.

      (4)  2001 m. lapkričio 29 d. Komisijos sprendimas, iš dalies keičiantis jos darbo tvarkos taisykles (OL L 317, 2001 12 3, p. 1).


title: 2005/376/EB: 2004 m. gruodžio 15 d. Sprendimas Nr. 201, dėl formų, reikalingų taikant Tarybos reglamentus (EEB) Nr. 1408/71 ir (EEB) Nr. 574/72, pavyzdžių (E 400 serijos) (Tekstas svarbus EEE bei ES ir Šveicarijos susitarimui)

text:
23.5.2005

               LT

               Europos Sąjungos oficialusis leidinys

               L 129/1

      SPRENDIMAS Nr. 201
   2004 m. gruodžio 15 d.
   dėl formų, reikalingų taikant Tarybos reglamentus (EEB) Nr. 1408/71 ir (EEB) Nr. 574/72, pavyzdžių (E 400 serijos)
   (Tekstas svarbus EEE bei ES ir Šveicarijos susitarimui)
   (2005/376/EB)
   EUROPOS KOMISIJOS DARBUOTOJŲ MIGRANTŲ SOCIALINĖS APSAUGOS ADMINISTRACINĖ KOMISIJA,
   atsižvelgdama į 1971 m. birželio 14 d.Tarybos reglamento (EEB) Nr. 1408/71 dėl socialinės apsaugos sistemų taikymo pagal darbo sutartį dirbantiems asmenims, savarankiškai dirbantiems asmenims ir jų šeimos nariams, judantiems Bendrijoje (1), 81 straipsnio a punktą, pagal kurį ji privalo nagrinėti visus administravimo klausimus, kylančius iš Reglamento (EEB) Nr. 1408/71 ir paskesnių reglamentų,
   atsižvelgdama į 1972 m. kovo 21 d. Tarybos reglamento (EEB) Nr. 574/72 (2), nustatančio Reglamento (EEB) Nr. 1408/71 taikymo sąlygas, 2 straipsnio 1 dalį, pagal kurią ji privalo parengti Reglamentų (EEB) 1408/71 ir (EEB) 574/72 taikymui būtinų dokumentų pavyzdžius,
   atsižvelgdama į 1990 m. spalio 10 d. Sprendimą Nr. 146 dėl Tarybos reglamento (EEB) Nr. 1408/71 (3) 94 straipsnio 9 dalies taikymo interpretavimą,
   atsižvelgdama į 1994 m. liepos 6 d. Sprendimą Nr. 155 dėl Tarybos reglamentų (EEB) Nr. 1408/71 ir (EEB) Nr. 574/72 taikymui reikalingų formų pavyzdžių (E 401 – E 411 (4),
   atsižvelgdama į 1995 m. liepos 1 d. Sprendimą Nr. 157 dėl Tarybos reglamentų (EEB) Nr. 1408/71 ir (EEB) Nr.574/72 taikymui reikalingų formų pavyzdžių (E 401 – E 411) (5),
   kadangi:

               (1)

               2004 m. gegužės 1 d. Europos Sąjungos plėtra reikalauja E 400 serijos formų papildymo.

               (2)

               1992 m. gegužės 2 d. Europos ekonominės erdvės susitarimo (EEE susitarimo), papildyto 1993 m. kovo 17 d. protokolu, VI priedu Europos ekonominėje erdvėje yra įgyvendinami reglamentai (EEB) Nr. 1408/71 ir (EEB) Nr. 574/72.

               (3)

               Europos bendrija su savo narėmis ir Šveicarijos Konfederacija sudarė laisvo asmenų judėjimo susitarimą (Šveicarijos susitarimą), kuris 2002 m. birželio 1 d. Šio susitarimo II priedas nurodo reglamentų (EEB) Nr. 1408/71 ir (EEB) Nr. 574/72 taikymą.

               (4)

               Dėl praktinių sumetimų, formos, naudojamos Europos Sąjungoje bei pagal EEE ir Šveicarijos susitarimus, turi būti identiškos,

         PRIĖMĖ ŠĮ SPRENDIMĄ:

               1.

               Sprendime Nr. 155 pateikiami formų E 401, E 402, E 403, E 404, E 405, E 406,E 407 ir E 411 pavyzdžiai yra keičiami šio sprendimo priede pateikiamais pavyzdžiais.

               2.

               Sprendime Nr. 146 pateikiama forma E 413 F yra panaikinama.

               3.

               Sprendimas Nr. 157 nebetenka galios.

               4.

               Kompetentingos valstybių narių valdžios institucijos turi pateikti šiuos formų pavyzdžius suinteresuotiems asmenims. Šios formos turi būti parengtos visomis oficialiomis Bendrijos kalbomis ir sudarytos taip, kad jų variantai įvairiomis kalbomis visiškai derėtų tarpusavyje, ir tokiu būdu būtų galima kiekvienam adresatui gauti šias formas savąja kalba.

               5.

               Šis sprendimas turi būti taikomas nuo kito mėnesio po jo paskelbimo Europos Sąjungos oficialiajame leidinyje pirmos dienos.

            Administracinės komisijos pirmininkas

         C. J. VAN DEN BERG

      (1)  OL L 149, 1971 7 5, p. 2.

      (2)  OL L 74, 1972 3 5, p. 27. Reglamentas su paskutiniais pakeitimais, padarytais Komisijos reglamentu (EB) Nr. 77/2005 (OL L 16, 2005 1 20, p. 3).

      (3)  OL L 235, 1991 8 23, p. 9. Sprendimas su paskutiniais pakeitimais, padarytais Sprendimu Nr. 167 (OL L 195, 1998 7 11, p. 35).

      (4)  OL L 209, 1995 9 5, p. 1.

      (5)  Neskelbtas sprendimas, išplečiantis Sprendimo Nr. 155 taikymą Austijai, Suomijai ir Švedijai.


title: 2009/522/EB: 2009 m. liepos 2 d. Europos centrinio banko sprendimas dėl padengtų obligacijų pirkimo programos įgyvendinimo (ECB/2009/16)

text:
4.7.2009

               LT

               Europos Sąjungos oficialusis leidinys

               L 175/18

      EUROPOS CENTRINIO BANKO SPRENDIMAS

   2009 m. liepos 2 d.
   dėl padengtų obligacijų pirkimo programos įgyvendinimo
   (ECB/2009/16)
   (2009/522/EB)
   EUROPOS CENTRINIO BANKO VALDANČIOJI TARYBA,
   atsižvelgdama į Europos bendrijos steigimo sutartį, ypač į jos 105 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos centrinio banko statutą (toliau – ECBS statutas), ypač į jo 12 straipsnio 1 dalies antrą pastraipą kartu su 3 straipsnio 1 dalies pirma įtrauka ir 18 straipsnio 1 dalį,
   kadangi:

               (1)

               Pagal ECBS statuto 18 straipsnio 1 dalį eurą įsivedusių valstybių narių nacionaliniai centriniai bankai (toliau – NCB) ir Europos centrinis bankas (ECB) (toliau kartu – Eurosistemos centriniai bankai) gali veikti finansų rinkose, be kita ko, tiesiogiai (vienakrypčiai) (outright) pirkdami ir parduodami apyvartines priemones.

               (2)

               2009 m. gegužės 7 d. ir 2009 m. birželio 4 d. Valdančioji taryba nusprendė, kad atsižvelgiant į esamas rinkoje vyraujančias išimtines aplinkybes, turėtų būti inicijuota programa (toliau – padengtų obligacijų pirkimo programa arba programa), pagal kurią NCB ir išimtinai ECB tiesiogiai su kitomis sandorio šalimis gali, atsižvelgdami į jiems priskirtą dalį, tiesiogiai (vienakrypčiai) pirkti tinkamas padengtas obligacijas. Eurosistemos centriniai bankai ketina įgyvendinti padengtų obligacijų pirkimo programą palaipsniui, atsižvelgdami į rinkos sąlygas ir Eurosistemos pinigų politikos poreikius. Šiais pirkimais yra siekiama prisidėti: a) padedant tebevykstančiam nuosmukiui pinigų rinkos terminuotų palūkanų srityje; b) palengvinant kredito įstaigų ir įmonių finansavimo sąlygas; c) paraginant kredito įstaigas išlaikyti ir padidinti savo skolinimą klientams; ir d) pagerinant rinkos likvidumą svarbiuose privačių skolos vertybinių popierių rinkos segmentuose.

               (3)

               Kaip bendros pinigų politikos dalis, Eurosistemos centrinių bankų tinkamų padengtų obligacijų tiesioginis (vienkryptis) pirkimas pagal programą turėtų būti įgyvendinamas vienodu būdu, laikantis šio sprendimo sąlygų,

         NUSPRENDĖ:
   1 straipsnis
   Padengtų obligacijų tiesioginio (vienakrypčio) pirkimo nustatymas ir apimtis
   Eurosistema sukūrė programą, pagal kurią Eurosistemos centriniai bankai perka tinkamas padengtas obligacijas už siektiną nominalią 60 bilijonų EUR sumą. Pagal programą Eurosistemos centrinis bankas gali nuspręsti pirkti tinkamas padengtas obligacijas iš tinkamų kitų sandorio šalių pirminėse ir antrinėse rinkose, laikydamiesi šiame sprendime numatytų tinkamumo kriterijų. 2000 m. rugpjūčio 31 d. Gairės ECB/2000/7 dėl Eurosistemos pinigų politikos priemonių ir procedūrų (1) netaikomos Eurosistemos centrinio banko padengtų obligacijų tiesioginiam (vienakrypčiam) pirkimui pagal programą.
   2 straipsnis
   Padengtų obligacijų tinkamumo kriterijai
   Padengtos obligacijos, kurios yra: a) tinkamos pinigų politikos operacijoms, kaip apibrėžta Gairėse ECB/2000/7; b) išreikštos eurais; c) išleistos euro zonoje įsteigtų kredito įstaigų arba kitų euro zonoje įsteigtų subjektų, atitinkančių 4 punkte nustatytas sąlygas; ir d) laikomos ir jomis atsiskaitoma euro zonoje, yra tinkamos tiesioginiam (vienakrypčiam) pirkimui pagal programą, jeigu jos atitinka tokius papildomus reikalavimus:

               1.

               Jos yra arba i) padengtos obligacijos, išleistos vadovaujantis KIPVPS direktyvos (2) 22 straipsnio 4 dalyje nustatytais kriterijais (toliau – KIPVPS atitinkančios padengtos obligacijos), arba ii) struktūrinės padengtos obligacijos, kurias Eurosistemos centrinis bankas išimtinai savo nuožiūra laiko teikiančiomis tokias garantijas, kurios yra panašios į KIPVPS atitinkančių padengtų obligacijų garantijas.

               2.

               Kiekviena padengtų obligacijų emisija, kaip taisyklė, yra minimalaus 500 milijonų EUR emisijos dydžio. Ypatingais atvejais Eurosistemos centrinis bankas gali nuspręsti tiesiogiai (vienakrypčiai) pirkti padengtas obligacijas, kurių emisijos dydis yra mažesnis nei 500 milijonų EUR, jeigu emisijos dydis yra ne mažesnis kaip 100 milijonų EUR, kai toks Eurosistemos centrinis bankas išimtinai savo nuožiūra nusprendžia, kad toks pirkimas reikalingas dėl ypatingų rinkos aplinkybių arba rizikos valdymo sumetimais.

               3.

               Padengtų obligacijų emisija, kaip taisyklė, yra ne mažesnio kaip „AA“ reitingo ar jo ekvivalento, suteikto bent vienos iš didžiausių reitingų agentūrų.

               4.

               Jei padengtos obligacijos emitentas yra euro zonoje įsteigtas subjektas (išskyrus kredito įstaigą), sąlygos yra tokios: i) toks subjektas išleidžia tik padengtas obligacijas, ir ii) euro zonoje įsteigta kredito įstaiga užtikrina padengtas obligacijos atitinkamam Eurosistemos centiniam bankui tinkamu būdu, arba, pasirinktinai, jos turi panašaus pobūdžio garantijas, kurios tenkina atitinkamo Eurosistemos centrinio banko reikalavimus.

               5.

               Padengtos obligacijos išleidžiamos laikantis euro zonos valstybėje narėje galiojančių teisės aktų, reglamentuojančių padengtas obligacijas. Struktūrinių padengtų obligacijų atveju padengtų obligacijų dokumentams taikoma teisė yra euro zonos valstybės narės teisė.

         3 straipsnis
   Tinkamos kitos sandorio šalys
   Padengtų obligacijų pirkimo programai tinkamos kitos sandorio šalys yra tokios: a) vidaus kitos sandorio šalys, dalyvaujančios Eurosistemos pinigų politikos operacijose, kaip apibrėžta Gairių ECB/2000/7 I priedo 2.1 skirsnyje; ir b) bet kokios kitos euro zonoje įsteigtos (arba įsteigimo būdu, arba per filialą) kitos sandorio šalys, kurias Eurosistemos centrinis bankas naudoja savo eurais išreikštų investicinių portfelių investavimui.
   4 straipsnis
   Baigiamosios nuostatos
   1.   Šis sprendimas įsigalioja kitą dieną po jo paskelbimo ECB tinklavietėje.
   2.   Šis sprendimas taikomas iki 2010 m. birželio 30 d.

      Priimta Liuksemburge 2009 m. liepos 2 d.

            ECB pirmininkas

         Jean-Claude TRICHET

      (1)  OL L 310, 2000 12 11, p. 1.

      (2)  1985 m. gruodžio 20 d. Tarybos direktyva 85/611/EEB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo (OL L 375, 1985 12 31, p. 3).